Wanita, teman lelaki didakwa bunuh anak berusia 9 tahun

TAIPING, 11 Ogos- Mahkamah Majistret Taiping menetapkan 16 Oktober depan sebagai tarikh sebutan semula kes seorang wanita dan teman lelakinya atas tuduhan membunuh anak lelakinya yang berusia 9 tahun, bulan lalu.Majistret Nur 'Atiqah Sapari menetapkan tarikh itu untuk laporan kimia, bedah siasat, forensik dan DNA.Mengikut kertas pertuduhan, tertuduh Siti Farina Mohamed Basharol Ariffin, 36 tahun dan Izuhaizat Ismail, 37 tahun didakwa secara bersama menyebabkan kematian kanak-kanak lelaki tersebut.Perbuatan tersebut dilakukan di sebuah rumah di Taman Panglima, Assam Kumbang, Taiping pada 29 Julai dan 30 Julai lalu.Pendakwaan terhadap mereka dilakukan di bawah Seksyen 302 Kanun Keseksaan, dibaca bersama Seksyen 34 akta sama, yang memperuntukkan hukuman gantung sampai mati atau penjara tidak kurang 30 tahun dan tidak lebih 40 tahun dan jika tidak dikenakan hukuman mati, hendaklah dihukum sebat tidak kurang 12 kali, jika sabit kesalahan.Kedua-dua tertuduh mengangguk faham ketika pertuduhan terhadap mereka dibacakan serentak. Bagaimanapun, tiada pengakuan direkodkan kerana ia melibatkan kes bunuh di bawah bidang kuasa mahkamah tinggi.Pada 30 Julai lalu, seorang kanak-kanak ditemukan meninggal dunia di sebuah rumah di Taiping.Siasatan awal mendapati terdapat unsur penderaan ke atas mangsa yang dipercayai berlaku sejak Mac lepas.


Hampir 500 petugas SPR terlibat di DUN Sikamat

SEREMBAN, 11 Ogos- Seramai 496 petugas Suruhanjaya Pilihan Raya (SPR) di Dewan Undangan Negeri (DUN) Sikamat  melakukan persiapan akhir bagi menghadapi hari mengundi sempena Pilihan Raya Umum Dewan Undangan Negeri ke-15 (PRU DUN ke-15) esok.Pegawai Pengurus SPR DUN Sikamat, Saiful Saadon berkata pihaknya telah membuat persiapan kira-kira tujuh bulan lalu untuk menghadapi pilihan raya tersebut."Saya rasa kita dah sangat bersedia, kita dah beri taklimat kepada kakitangan terlibat, ilmu telah disampaikan, peralatan telah disediakan. Kita dalam keadaan amat bersedia," katanya kepada pemberita di  Pusat Penjumlahan Rasmi Undi DUN Sikamat di Dewan Komuniti Taman Coral Height.DUN Sikamat bakal menyaksikan pertembungan empat penjuru antara calon Perikatan Nasional (PN) Ahmad Raihan Muhamad Hilal, Pakatan Harapan (PH) Datuk Seri Aminuddin Harun dan masing-masing dari parti Bebas iaitu Bujang Abu serta Mohamed Hafiz.Seramai 32,343 pengundi dicatatkan di DUN berkenaan menerusi 56 saluran undi.

(Seramai 32,343 pengundi dicatatkan menerusi 56 saluran undi)


Calon BN di Gua Musang, terima sokongan daripada komuniti orang asli

GUA MUSANG, 11 Ogos - Sokongan masyarakat orang asli terhadap calon Barisan Nasional (BN) di Gua Musang terus kukuh bagi menghadapi Pilihan Raya Umum Dewan Undangan Negeri ke-15 (PRU DUN ke-15).Perkara itu dapat dilihat melalui program-program yang dirangka kerajaan sentiasa diterima baik oleh golongan tersebut.Timbalan Menteri Kerja Raya, Datuk Seri Abdul Rahman Mohamad berkata kerajaan juga terus komited dalam memperjuangkan hak serta bantuan kepada komuniti tersebut. "Saya yakin masyarakat orang asli akan memberikan sokongan padu kepada calon kerajaan. Kerajaan juga akan sentiasa mengambil berat terhadap isu-isu melibatkan masyarakat ini untuk kita teliti, penambah baikan dan sebagainya.Pentadbiran Kerajaan Perpaduan juga dalam tempoh sembilan bulan ini banyak membantu mereka dalam pelbagai aspek. Seiring hasrat Perdana Menteri, Datuk Seri Anwar Ibrahim yang mahu menoktahkan kemiskinan, komuniti ini juga termasuk dalam sasaran itu," kata Abdul Rahman kepada pemberita selepas merasmikan Program Desa Cergas di Pos Hendop, Lojing, Gua Musang.

(Timbalan Menteri Kerja Raya, Datuk Seri Abdul Rahman Mohamad)

Turut hadir, calon BN DUN Galas, Mohd Syahbuddin Hashim.Pada majlis tersebut pelbagai sukan rakyat turut diadakan bagi merapatkan jurang antara pemimpin dan masyarakat orang asli.


Bunuh dua lelaki, empat individu dituduh di Mahkamah Majistret Ayer Keroh

AYER KEROH, 11 Ogos- Empat lelaki dituduh di Mahkamah Majistret Ayer Keroh, Melaka atas dua pertuduhan membunuh dua lelaki, dua bulan lalu.Mayat dua mangsa itu ditemukan di tepi jalan Kampung Ujong Padang, Cheng, Melaka.Tertuduh, Lok Kian Seng 47 tahun, Daniel Ho Chin Cer 33 tahun, Woon Chee Weng 44 tahun serta Lim Chein Voon 41 tahun hanya mengangguk faham atas pertuduhan yang dibacakan di hadapan Majistret Khairulnisak Hassni.Bagaimanapun, tiada pengakuan direkodkan dan kesemua tertuduh diwakili peguam Nahdan Rengganathan Abdullah.Mengikut pertuduhan, kesemua mereka termasuk seorang lagi yang masih bebas didakwa membunuh Stanley Chew Kok Kin dan Soo Yao Long di Nombor 6, Jalan Melur 2, Taman Paya Rumput Perdana antara 7 hingga 10 Julai lalu.Mahkamah kemudian menetapkan 12 September depan sebagai sebutan semula kes.

(Mahkamah kemudian menetapkan 12 September depan sebagai sebutan semula kes)


KWSP terbuka cari penyelesaian terbaik bersama kesatuan

KWASA DAMANSARA, 11 Ogos  -Pengurusan Kumpulan Wang Simpanan Pekerja (KWSP) terbuka untuk meneruskan perbincangan dengan barisan kepimpinan Majlis Presiden Kesatuan KWSP bagi mencari penyelesaian terbaik, susulan tindakan mereka memakai lencana memaparkan perkataan ‘Pengurusan KWSP Zalim’.

Ketua Pegawai Eksekutif KWSP, Datuk Seri Amir Hamzah berkata, walaupun perbezaan pendapat dari semasa ke semasa mungkin timbul, tetapi  pengurusan percaya bahawa ia boleh diatasi dengan sikap terbuka dan saling memahami.

“Pengurusan kekal komited untuk memupuk dialog dan kerjasama yang membawa ke arah penyelesaian yang adil, saksama, dan munasabah,” katanya menerusi kenyataan yang dikeluarkan Media Desk KWSP Jabatan Hal Ehwal Korporat.

Jelasnya pihak pengurusan telah mengadakan beberapa sesi perbincangan untuk mendapatkan maklum balas dan pandangan ahli jawatankuasa kesatuan, di mana mereka telah membentangkan cadangan balas mereka. Perbincangan itu juga termasuk sesi khusus dengan kesatuan di Sabah dan Sarawak bagi tujuan sama.

“Malangnya, pemimpin dan ahli jawatankuasa kesatuan enggan menghadiri sesi baru-baru ini yang bertujuan untuk memuktamadkan cadangan mengenai perkara-perkara yang dibangkitkan.” jelas Amir.

Beliau menambah bahawa pengurusan KWSP kekal komited dalam memastikan persekitaran kerja yang inklusif serta mengambil kira dan menghormati suara anggota pekerjanya.

“Pengurusan KWSP komited untuk mencapai penyelesaian bersama-sama kepimpinan Majlis Presiden Kesatuan KWSP untuk mencapai keputusan yang terbaik melalui proses yang telah ditetapkan.

“Selaras dengan matlamat KWSP untuk membolehkan ahlinya mencapai persaraan yang selesa, komitmen kami untuk membantu dan memberi perkhidmatan terbaik kepada ahli-ahli KWSP kekal sebagai keutamaan kami.” Kata Amir.

Terdahulu, beberapa media melaporkan tindakan itu (pemakaian lencana tertera logo pengurusan KWSP zalim) dibuat setelah kesatuan tidak berpuas hati terhadap pihak pengurusan organisasi dan dilaporkan bertindak melancarkan bantahan aman sehingga 16 Ogos ini.


Kampung Orang Asli H. Kemensah lokasi ke-2 kemudahan Starlink

KUALA LUMPUR, 11 Ogos- Kampung Orang Asli Hulu Kemensah telah dipilih sebagai kampung orang asli pertama bagi pemasangan peranti Starlink kedua.Menurut Menteri Komunikasi dan Digital, Fahmi Fadzil dalam satu kenyataannya di Facebook, pemasangan itu dilakukan bagi menambah baik kualiti internet sedia ada di kawasan itu."Apabila saya turun ke sana pagi tadi, kualiti internet sedia ada sangat teruk. Hampir tiada. Sedangkan ada 135 penduduk yang tinggal di sana.""Matlamat saya masih sama iaitu memastikan baki tiga peratus kawasan berpenduduk yang masih tiada internet, diberi keutamaan," kata kenyataan itu.Tambahnya, beliau telah meminta Suruhanjaya Komunikasi dan Multimedia Malaysia (MCMC) untuk membuat kajian tambahan berhubung penyelesaian jangka panjang meliputi pembinaan menara dan pemasangan gentian optik.Beliau turut berharap, perkhidmatan internet yang ditambah baik itu dapat memberi manfaat kepada penduduk setempat.Kampung Orang Asli Hulu Kemensah mempunyai penduduk seramai 135 orang, menjadikannya sebagai lokasi kedua pelaksanaan inisiatif itu selepas UiTM Kuala Pilah.


15,901 petugas SPR bantu kelancaran PRU DUN ke-15 di NS

SEREMBAN, 11 Ogos- Seramai 15,901 petugas Suruhanjaya Pilihan Raya (SPR) Negeri Sembilan ditugaskan pada Pilihan Raya Umum Dewan Undangan Negeri ke-15 (PRU DUN ke-15), esok.Ia melibatkan sebanyak 36 kawasan DUN dan seramai 864,425 jumlah keseluruhan pengundi.Menurut Pengarahnya, Mohd Heikal Kamarudin, 387 pusat mengundi akan dibuka melibatkan 1,714 saluran mengundi manakala undi awal telah pun dilaksanakan pada 8 Ogos lalu dengan 38 pusat mengundi serta 77 saluran mengundi dibuka."Kita telah melaksanakan taklimat kepada petugas yang kita lantik, pasukan-pasukan yang kita telah pilih sejak awal tahun lagi, sekitar bulan Mac.Alhamdulillah, kami di SPR mendapat kerjasama begitu kukuh daripada jabatan-jabatan yang dilantik di Negeri Sembilan ini, menggembleng tenaga dalam melakukan persiapan kami," kata Heikal kepada pemberita, di sini.Bagi PRU kali ini, 20,224 buku kertas undi akan digunakan melibatkan 17, 441 bagi undi biasa, 525 undi awal dan 1,854 simpanan manakala 5,602 botol dakwat pilihan raya digunakan.

(Pengarah SPR Negeri Sembilan, Mohd Heikal Kamarudin)


Parti komponen Kerajaan Perpaduan, penyelamat negara - Tok Mat

SENAWANG, 11 Ogos- Parti komponen Kerajaan Perpaduan dianggap sebagai penyelamat negara.Timbalan Pengerusi Barisan Nasional (BN), Datuk Seri Mohamad Hasan berkata Pakatan Harapan (PH) dan Barisan Nasional (BN) adalah dua parti yang menyahut seruan Yang di-Pertuan Agong, Al-Sultan Abdullah Ria'yatuddin Al-Mustafa Billah Shah berikutan negara ketika itu tergantung selama tiga hari selepas Pilihan Raya Umum Ke-14 (PRU14)."Kita selamatkan keadaan. Kami BN dan PH selamatkan negara. BN 30 kerusi, PH 80 kerusi. Ini adalah tindakan yang kita lakukan demi kesejahteraan rakyat Malaysia. Alhamdulillah, cukup kerusi untuk kita bentuk sebuah kerajaan, yang mana hari ini dipanggil Kerajaan Perpaduan," kata Mohamad dalam ceramahnya pada program Malam Perpaduan Dewan Undangan Negeri (DUN) Paroi, di sini.

Dalam pada itu, beliau yang juga calon BN bagi kerusi DUN Rantau menasihatkan orang ramai agar jangan mempercayai dakwaan bahawa Islam dan Melayu terancam bawah Kerajaan Perpaduan.Hadir sama, calon N.25 Paroi daripada parti Pakatan Harapan, Norwani Ahmat.


Dasar maahad tahfiz terus diperkasa

GOMBAK, 11 Ogos- Dasar maahad tahfiz negara akan terus diperkasa.Timbalan Perdana Menteri, Datuk Seri Dr Ahmad Zahid Hamidi berkata ia bagi melahirkan lebih ramai pelajar institusi itu yang memiliki kelayakan akademik dan berdaya saing."Perdana Menteri, Datuk Seri Anwar Ibrahim memberikan saya tanggungjawab untuk kita menaikkan taraf maahad tahfiz di seluruh negara.Usaha ini seiring dengan penjelasan beliau berhubung dasar maahad tahfiz 2.0 perlu dilaksanakan dengan segera," kata Zahid kepada pemberita pada Majlis Ramah Mesra di Kampung Sungai Chinchin, di sini.

Beliau turut turun padang bertemu para pengundi kaum India DUN Gombak Setia di Indian Settlement Batu 8 Gombak (Kam Sing), semalam.

Beliau memberikan jaminan bahawa kerajaan Perpaduan MADANI akan menumpukan usaha menyelesaikan isu berkaitan kaum India di negara ini khususnya berkaitan pembangunan ekonomi dan aspek pendidikan.


Menteri Luar China adakan lawatan ke Malaysia

KUALA LUMPUR, 11 Ogos- Menteri Luar China, Wang Yi akan mengadakan lawatan rasmi dua hari ke Malaysia bermula hari ini.Menurut Wisma Putra, Yi dijadual mengadakan kunjungan hormat ke atas Perdana Menteri, Datuk Seri Anwar Ibrahim.Beliau juga akan mengadakan mesyuarat dengan rakan sejawatannya dari Malaysia, Datuk Seri Dr Zambry Abd Kadir."Lawatan berkenaan akan mengukuhkan lagi hubungan strategik kedua-dua negara merangkumi pelbagai bidang kerjasama untuk manfaat bersama."Ia juga akan memberi peluang terbaik kepada kedua-dua pihak untuk berbincang dan bertukar-tukar pandangan mengenai isu dua hala, serantau dan antarabangsa," katanya menerusi kenyataan.Menurut Wisma Putra, tahun ini merupakan ulang tahun ke-10 perkongsian strategik komprehensif antara Malaysia dan China. Kedua-dua negara juga akan menyambut ulang tahun ke-50 penubuhan hubungan diplomatik pada tahun depan, menandakan persahabatan yang telah lama terjalin dan kerjasama mantap dalam pelbagai sektor.Sejak sedekad lalu, China merupakan rakan dagang terbesar Malaysia dengan jumlah perdagangan tahun lepas bernilai RM487.13 bilion (AS$110.62 bilion), meningkat 15.6 peratus berbanding 2021.


Pembakaran terbuka, jumlah kes di Johan Setia berkurangan

KLANG, 11 Ogos- Aduan pembakaran terbuka di kawasan Johan Setia, Klang menyaksikan penurunan ketara.Menurut Menteri Sumber Asli, Alam Sekitar dan Perubahan Iklim, Nik Nazmi Nik Ahmad, 33 aduan direkodkan setakat ini, berkurangan 69 peratus berbanding pada 2019."JAS bekerjasama rapat dengan agensi-agensi lain, dalam mengawal kebakaran telah berkolaborasi untuk membina infrastruktur yang terdiri daripada lima unit sekatan saliran dengan Jabatan Pengairan dan Saliran (JPS), yang juga bawah NRECC," kata Nik Nazmi kepada pemberita selepas melawat kawasan pembakaran terbuka di kawasan Johan Setia, di sini.Tambahnya, tiga unit telaga tiub dan 16 unit pizometerini dibina bersama Jabatan Mineral dan Geosains (JMG).Pada 2019, 95 aduan direkodkan membabitkan kawasan Johan Setia yang dikenal pasti sebagai kawasan berisiko terbakar.Setakat Ogos 2023, menerusi statistik tindakan penguatkuasaan pembakaran terbuka di kawasan Johan Setia, tiada sebarang ketidakpatuhan dicatatkan bawah kesalahan Seksyen 29A.Bagi menangani cuaca panas dan kering, setiap agensi yang terlibat dalam pengurusan jerebu telah mempertingkatkan usaha-usaha pencegahan termasuk larangan aktiviti pembakaran terbuka yang berpotensi menyebabkan jerebu di peringkat tempatan.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)


PRU DUN ke-15: Kerja-kerja penyelenggaraan jalan utama dihentikan

GUA MUSANG, 11 Ogos- Kerja-kerja penyelenggaraan, naik taraf dan pembinaan di lebuh raya atau jalan utama di negeri terlibat Pilihan Raya Umum Dewan Undangan Negeri ke-15 (PRU DUN ke-15) dihentikan bermula hari ini sehingga Ahad.Menurut Timbalan Menteri Kerja Raya, Datuk Seri Abdul Rahman Mohamad, ia bagi memastikan keselesaan pengundi selain mengelak mereka terperangkap di dalam kesesakan trafik yang teruk."Saya minta juga kalau terdapat pembinaan yang sedang dilaksanakan mereka menghentikan sepanjang tiga hari ini."Kita juga membuat lencongan jalan yang boleh memudahkan pengguna jalan raya untuk pulang pada PRU DUN ke-15. "Demi keselesaan pengguna jalan raya, saya telah bertemu dengan jurutera daerah dan polis untuk melancarkan perjalanan sempena pilihan raya ini," Katanya selepas merasmikan Program Desa Cergas di Kampung Pasir Linggi, Pos Lebir, Gua Musang.Mengenai permohonan menurap, melebarkan serta menaik taraf jalan di Kampung Pasir Linggi, Paloh, Abdul Rahman berkata pihaknya sudah menerima permohonan tersebut dan akan meneliti sewajarnya.Permohonan berkenaan akan terus dimasukkan ke dalam Rancangan Perbelanjaan 4 (RP 4) pada September depan.Proses pembaikan tersebut melibatkan jalan kampung sepanjang 18 kilometer yang mengalami kerosakan.


Tunggang agama, tindakan tegas akan diambil - Anwar

KUALA LUMPUR, 11 Ogos- Tindakan tegas akan diambil terhadap individu yang cuba mempermainkan serta menunggang agama Islam.Perdana Menteri, Datuk Seri Anwar Ibrahim berkata cadangan tersebut telah dikemukakan kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Cadangan itu juga telah dikemukakan kepada Sultan Selangor, Sultan Sharafuddin Idris Shah setelah dibincangkan bersama kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof."Tunggu 12 Ogos, selepas keputusan pengundian Pilihan Raya Umum Dewan Undangan Negeri ke-15 (PRU DUN ke-15). Ini bukan soal politik, saya tidak peduli dia sokong siapa, itu hak dia."Tetapi kalau kamu tunggang agama, permainkan hukum Allah, menghukum orang, memfitnah orang, fitnah yang besar, nak kafirkan orang yang tak sokong dia adalah musuh Allah, saya nak beritahu yang kita tidak akan bertolak ansur dengan perkara ini," katanya kepada pemberita di sini.


Kerajaan akan sedia dana bagi naikkan gaji pekerja di Malaysia - PM

KUALA SELANGOR, 11 Ogos - Kerajaan bercadang untuk menyediakan dana bagi membantu menaikkan gaji pekerja di Malaysia, sebagai usaha membantu meringankan beban kos yang dihadapi rakyat, kata Perdana Menteri Datuk Seri Anwar Ibrahim.Beliau berkata perkara itu telah dibincangkan di peringkat Jemaah Menteri, selepas mengambil kira situasi di mana ada syarikat yang mengaut keuntungan hingga RM1 bilion ringgit, namun gaji pekerja mereka masih tidak dinaikkan.“Jadi apa keputusan kita, kita kata macam mana pun dengan kos sara hidup dan inflasi walaupun rendah, tapi masih membebankan rakyat. Oleh itu kita cadang sekarang dan dah di peringkat akhir kajian, kerana kita tak boleh paksa syarikat untuk naikkan gaji pekerja, tapi boleh guna mekanisme seperti gaji minimum.“Saya nak beritahu saudara-saudara, kita buat satu cadangan yang mengejutkan yang belum pernah terfikir oleh penyakau-penyakau PN (Perikatan Nasional). Apa dia? Kita akan sediakan sejumlah wang atau RM1 bilion hingga RM2 bilion, untuk cari jalan naikkan (gaji),” katanya.Justeru, Anwar yang juga Menteri Kewangan berkata cadangan itu akan membantu menaikkan gaji pekerja dari RM2,000 ke RM2,200, dari dana yang disediakan kerajaan. Beliau berkata sedemikian ketika memberikan ceramah pada Jelajah Perpaduan MADANI Grand Finale Kuala Selangor di Tapak Pasar Malam, Bestari Jaya malam tadi.

Dalam pada itu, Anwar berkata kerajaan boleh memberi tumpuan kepada pembangunan negara, sekiranya pada Pilihan Raya Negeri (PRN) pada Sabtu ini, Pakatan Harapan dan Barisan Nasional dapat mempertahankan Selangor, Negeri Sembilan, Pulau Pinang, serta menambah kemenangan di satu atau dua negeri lagi.

“Saya yakin kalau kita dapat perkuatkan kerajaan Selangor dan menang bergaya di Negeri Sembilan dan Pulau Pinang, serta dapat tembusi satu dua negeri lain, (negara) kita akan berada di kelas A kerana kita boleh tumpu pembangunan negara kita.“Jadi saya harap kawan-kawan, kita tidak banyak masa lagi, tolong selamatkan, jangan cuai, perkara ini ialah untuk selamatkan diri, keluarga, negeri dan negara kita,” katanya.Suruhanjaya Pilihan Raya menetapkan Sabtu ini sebagai hari pengundian bagi PRN di Selangor, Negeri Sembilan, Pulau Pinang, Kedah, Terengganu dan Kelantan, manakala pengundian awal pada 8 Ogos lepas. - BERNAMA


Utamakan hak setiap rakyat - PM

KUALA SELANGOR, 10 Ogos - Kerajaan Perpaduan tidak akan ketepikan hak setiap rakyat Malaysia berbilang kaum dalam mempertahankan agama Islam sebagai Agama Persekutuan, kata Perdana Menteri Datuk Seri Anwar Ibrahim."Tapi saya tidak akan bertolak ansur mempertahankan hak setiap rakyat apa juga agama, apa juga kaum hak dia jangan kita khianat, majoriti dengar ada orang Melayu, orang Cina, India ada kalau nak selamatkan negara ini kita kena tunjuk 'compassion' dan kasih sayang kepada semua rakyat, " kata Anwar, di sini.

(Perdana Menteri Datuk Seri Anwar Ibrahim bercakap dalam ceramahnya pada Jelajah Perpaduan MADANI Grand Finale Kuala Selangor di Tapak Pasar Malam, Bestari Jaya malam tadi)

Tambah Perdana Menteri, Kerajaan Perpaduan yang ada pada masa ini telah memberikan perkhidmatan dan komitmen terbaik bagi membela nasib semua rakyat tanpa mengira kaum.Semua perkara diberi tumpuan bukan sahaja isu rakyat miskin, sebaliknya tumpuan juga kepada isu tandas dan dinding sekolah di seluruh negara.


Anak orang asli ke universiti terima RM1,000 - Ahmad Zahid

GOMBAK, 10 Ogos- Anak orang asli yang berjaya melanjutkan pelajaran ke Institusi Pengajian Tinggi (IPT) akan menerima RM1,000 seorang, melalui Jabatan Kemajuan Orang Asli (JAKOA). Timbalan Perdana Menteri yang juga Menteri Kemajuan Desa Dan Wilayah, Datuk Seri Dr. Ahmad Zahid Hamidi berkata kerajaan menyasarkan 400 anak orang asli akan melanjutkan pelajaran ke menara gading, tahun ini. "Tahun ini sasaran saya 400 anak orang asli akan melanjutkan pengajian, saya yakin lebih daripada itu akan dicapai. "Mulai tahun ini, mana-mana anak orang asli yang dapat surat tawaran masuk ke universiti, JAKOA akan beri tunai RM1,000 kepada pelajar-pelajar orang asli," katanya.Beliau berkata demikian semasa Pelancaran Karnival Kerjaya MADANI bersama HAWA Malaysia di Dewan Serbaguna JAKOA Batu 12, di sini hari ini.

(Datuk Seri Dr. Ahmad Zahid Hamidi)

Tambang penerbangan percuma juga bakal ditawarkan kepada anak orang asli yang akan melanjutkan pelajaran ke Sabah dan Sarawak.


BSN, UPSI sedia kemudahan pembiayaan bagi lepasan ijazah, kakitangan

TANJUNG MALIM, 10 Ogos- Bank Simpanan Nasional (BSN) dan Universiti Pendidikan Sultan Idris (UPSI) memeterai memorandum persefahaman (MoU) bagi menyediakan produk Pembiayaan Lepasan Ijazah untuk calon yang ingin melanjutkan pengajian peringkat pascasiswazah. Turut ditawarkan 'Pembiayaan Kakitangan' serta 'Kad Korporat'.Ketua Eksekutif BSN, Jay Khairil Jeremy berkata pihaknya menawarkan produk pembiayaan peribadi tanpa cagaran iaitu 'BSN MyRinggit/i – Postgraduate' khusus kepada bakal pelajar yang ingin melanjutkan pengajian di UPSI. Kerjasama itu tanda keprihatinan kedua-dua pihak dalam menangani kesukaran dihadapi pelajar dari segmen tertentu mendapatkan pembiayaan, bagi menampung kos pengajian mereka."Pembiayaan BSN MyRinggit/i – Postgraduate ditawarkan kepada bakal pelajar yang sedang bekerja dan ingin melanjutkan pengajian bagi Program Lepasan Ijazah Secara Separuh Masa dan Program Pengajian Siswazah Secara PESISIR iaitu program akademik yang dijalankan di pusat-pusat pembelajaran di luar kampus yang diluluskan oleh UPSI. "Jumlah yang boleh dimohon bagi pembiayaan di bawah skim Islamik ini adalah antara RM5,000 sehingga RM50,000 dengan tempoh satu hingga 10 tahun bergantung kepada kelayakan pemohon," katanya pada majlis memeterai Mou berkenaan, di sini hari ini.Menurutnya, BSN sentiasa mempelbagaikan penawaran produk dan perkhidmatan demi memenuhi keperluan pelanggan daripada pelbagai segmen. Ia juga selaras visi 'Tiada Rakyat Malaysia Yang Ketinggalan'. Tambah beliau, melalui jalinan strategik tersebut, kedua pihak akan dapat membantu pelajar menampung yuran pengajian dan kos sara hidup selain membuka peluang kepada lebih ramai individu melanjutkan pelajaran di UPSI.

(Profesor Datuk Dr. Md Amin (tiga dari kanan) dan Jay Khairil memegang dokumen perjanjian selepas menandatangani MoU)

MoU yang ditandatangani juga menyaksikan BSN menawarkan pembiayaan peribadi dengan kadar yang menarik kepada kakitangan UPSI bawah Skim Kakitangan Korporat (SKK) untuk tempoh pembiayaan antara satu hingga 10 tahun dengan jumlah pembiayaan maksimum hingga RM400,000."Selain itu, BSN menawarkan 'Kad Kredit-i Korporat' kepada kakitangan khas UPSI yang memberi lebih penjimatan berikutan tiada yuran tahunan dikenakan, tiada caj pembayaran lewat selain dapat menikmati pulangan tunai pada setiap pembelian ke atas perbelanjaan dibenarkan," katanya.Dalam pada itu, Naib Canselor UPSI, Profesor Datuk Dr. Md Amin Md Taff menyambut baik inisiatif BSN yang bukan sahaja memberi kemudahan kepada pelajar pascasiswazah, malah kakitangan. "UPSI mengalu-alukan kerjasama ini dalam bersama-sama BSN memperkasakan bidang pendidikan tinggi di negara ini," katanya.  Hadir sama menyaksikan pemeteraian MoU itu, Pendaftar, Helmi Zaifura Abdul Rahman dan Bendahari UPSI, Mohamad Najib Mohamed.


Peserta Program Pengakuan Secara Sukarela melebihi sasaran

(Datuk Seri Ahmad  ditemu bual selepas program libat urus bersama Dewan Perniagaan Bersekutu Zong Xiang Malaysia)

KUALA LUMPUR, 10 Ogos- Kira-kira 13,000 pembayar cukai terdiri daripada individu dan perniagaan telah tampil melunaskan cukai tertunggak bawah Program Pengakuan Secara Sukarela (PPSS).Timbalan Menteri Kewangan, Datuk Seri Ahmad Maslan berkata, Lembaga Hasil Dalam Negeri (LHDN) berjaya mengutip cukai tambahan sebanyak RM100 juta walaupun baru dua bulan program dilaksana. "13,000 orang telah datang (LHDN) di seluruh Malaysia dan jumlah kutipan tambahan ialah RM100 juta."Jadi kita ada 10 bulan lagi yang ini RM100 juta, kita jangan pergi sampai saat terakhir."Kita pergi seberapa awal yang boleh, sasaran kita 50,000 orang (pembayar cukai, jadi jangkaan melebihi sasaran," kata Ahmad selepas program libat urus bersama Dewan Perniagaan Bersekutu Zong Xiang Malaysia di sini.Beliau berkata, jumlah yang direkodkan itu mencerminkan kesedaran rakyat untuk membayar cukai semakin tinggi.Tambahnya, kerajaan yakin jumlah kutipan pada tahun ini juga akan lebih tinggi berbanding 2022 iaitu sebanyak RM175 bilion.

(Datuk Seri Ahmad Maslan berkata peserta Program Pengakuan Secara Sukarela melebihi sasaran)


Dana RM21 juta dilancar, galak PKS iklankan produk di platform tempatan

KUALA LUMPUR, 10 Ogos - Dana Iklan Digital OHSEM bernilai RM21 juta dilancar bagi menggalakkan perusahaan kecil dan sederhana (PKS) mengiklankan produk di platform kandungan tempatan.Menteri Komunikasi dan Digital, Fahmi Fadzil berkata melalui dana itu usahawan PKS boleh mendapatkan akses kepada pengiklanan bernilai RM8,000 pada harga RM1,000 sahaja dan baki sebanyak RM7,000 disubsidikan oleh syarikat swasta.

"Saya lihat perkhidmatan yang disediakan ini mampu mengubah lanskap terutama dari segi pemasaran, menyediakan satu platform baru kepada SME , peniaga-peniaga dan usahawan-usahawan yang lebih tertentu, lebih bersasar di samping membantu menyediakan ruang terutama kepada media tempatan," katanya pada sidang media selepas melancarkan OHSEM Marketing 360, di sini.Tambah Fahmi inisiatif kerjasama swasta dan kerajaan itu disifatkan strategik dan membantu mengembalikan hasil perbelanjaan pengiklanan ke dalam kitaran ekonomi negara.


NIBONG TEBAL, 10 Ogos- Kementerian Pendidikan Malaysia (KPM) komited dalam usaha menyantuni pelajar berkeperluan khas.Menterinya, Fadhlina Sidek berkata, semua usaha ke arah jalan penyelesaian holistik sedang diperincikan. Usaha itu memerlukan perancangan rapi dengan mengambil kira setiap aspek."Mekanisme yang bakal dilaksanakan sedang diperhalus. Ada kemungkinan ia akan menjadi model khas."Jadi model khas ini kita akan tetapkan beberapa kriteria penting, menumpukan perhatian betul-betul kepada isu yang berkait rapat dengan kemiskinan, bantuan dan juga keadaan."Yang akan memberikan sokongan kepada ekosistem sekolah-sekolah," kata Fadhlina kepada pemberita selepas Program Pembinaan Karakter Bangsa Malaysia Pelajar Lepas Menengah di sini.Majlis itu dihadiri 700 pelajar dari seluruh Pulau Pinang.Fadhlina juga berkata projek rintis sekolah khas pelajar keluarga paling miskin di negara ini dijangka dibuka dan beroperasi seawal tahun depan.

Sementara itu, Fadhlina berkata Kementerian Pendidikan, sedang memperhalusi mekanisme yang akan menjadi model khas bagi menetapkan kriteria penting untuk lokasi pembinaan projek rintis berkenaan, katanya.

(KPM komited santuni pelajar berkeperluan khas)


Platform pidato, medan lahirkan generasi intelektual dan berfikiran kritis

NILAI, 10 Ogos - Mahasiswa Institut Pengajian Tinggi (IPT) digalak menceburkan diri dalam berpidato ke arah usaha melahirkan generasi intelektual yang berfikiran kritis dan matang.Menteri Pendidikan Tinggi, Datuk Seri Mohamed Khaled Nordin berkata kebolehan berpidato adalah kemahiran yang memberi banyak manfaat bagi melatih serta menjana idea yang bernas.

"Platform berpidato itu sendiri sebagai satu elemen untuk kita bangunkan keintelektualan pelajar, daya fikir pelajar dan ini memang kita akan teruskan.Memang kita sangat galakkan, lebih-lebih lagi dalam masyarakat sekarang ini ada unsur-unsur untuk mengindoktrinasikan dan mentaksubkan. Itu bertentangan dengan hakikat dan ciri-ciri pendidikan tinggi atau universiti," katanya.Beliau berkata demikian kepada pemberita selepas Majlis Penutup Dan Pertandingan Akhir Pidato Kebangsaan Bahasa Melayu Piala Menteri Pendidikan Tinggi 2023 (Edisi Pertama) di Universiti Sains Islam Malaysia (USIM), di sini.Tambah Mohamed Khaled, kewujudan kelab pidato serta debat di universiti ketika ini amat digalakkan sebagai proses memperkasa kemahiran mereka.


PM mahu dengar penjelasan Ramasamy keluar parti

KUALA LUMPUR, 10 Ogos- Perdana Menteri, Datuk Seri Anwar Ibrahim akan mendapatkan penjelasan berhubung tindakan keluar parti DAP oleh pemimpin veteran, Prof Dr P. Ramasamy."Ramasamy sahabat saya, sudah tentu saya akan dengar pandangan dia. Ramasamy faham situasi sekarang serta ada beberapa masalah khusus dengan parti."Tetapi saya harap dia boleh main peranan positif untuk membantu kerajaan dan pendekatan Madani," kata Perdana Menteri.Prof Dr P.Ramasamy yang juga bekas Timbalan Ketua Menteri II Pulau Pinang, mengumumkan keluar daripada DAP hari ini.Beliau dilaporkan telah menghantar surat peletakan jawatan kepada Setiausaha Agung DAP, Anthony Loke, serta Pengerusi DAP Pulau Pinang, Chow Kon Yeow.Prof Dr P. Ramasamy menyertai DAP pada tahun 2005; turut dilaporkan akan terus menyokong Pakatan Harapan walaupun telah keluar daripada parti DAP.Beliau merupakan bekas ADUN Perai selama tiga penggal itu antara yang digugurkan sebagai calon pada PRU DUN ke-15 selain Exco Alam Sekitar dan Kebajikan Masyarakat Pulau Pinang Phee Boon Poh; Exco Pembangunan Sosial dan Hal Ehwal Bukan Islam Chong Eng; Exco Belia dan Sukan Soon Lip Chee, Exco Pelancongan dan Industri Kreatif Yeoh Soon Hin.Turut mengumumkan keluar parti hari ini adalah bekas ADUN Sabai (Pahang) Kamache Doray Rajoo; Naib Ketua Pemuda Eksekutif Kebangsaan Sosialis Pemuda DAP (DAPSY) Jason Raj dan ahli cawangan Taman Inderwasih K. Krishnasamy.


Kelantan terima peruntukan paling tinggi- PM

KUALA LUMPUR, 10 Ogos- Kelantan merupakan negeri yang menerima peruntukan, paling tinggi bagi aspek pembangunan negeri.Justeru, Perdana Menteri, Datuk Seri Anwar Ibrahim menjelaskan, dakwaan bahawa Kelantan dianaktirikan oleh Kerajaan Persekutuan adalah tidak benar."Itu pandangan yang tidak ikut fakta. Saya sudah beritahu peruntukan negeri Kelantan adalah paling tinggi. Kita bantu tebatan banjir, kita bantu bagi air, sepatutnya dia tanya bagaimana dengan pengurusan negeri Kelantan, pemimpin muda patut lebih berani memperbetulkan masalah dalaman di negeri itu di samping memberikan cadangan."Semua cadangan penting kerajaan negeri Kelantan saya telah terima termasuk tebatan banjir, air bersih, pembangunan negeri, malah peruntukan yang diberikan oleh Kerajaan Perpaduan sekarang lebih banyak daripada kerajaan Pas dan Bersatu semasa mereka dalam kerajaan," katanya.Dalam pembentangan Belanjawan 2023, pemberian dan bantuan kewangan kepada Kelantan ditambah menjadi RM351.5 juta bawah pentadbiran kerajaan perpaduan berbanding belanjawan sebelum ini.Semalam, dalam Debat Model Ekonomi Baharu Malaysia bersama Menteri Ekonomi, Rafizi Ramli; Ahli Parlimen Bachok, Mohd Syahir Sulaiman mendakwa Kelantan dianaktirikan dalam aspek peruntukan.Datuk Seri Anwar menjelaskan kepada media selepas menyampaikan ucaptamanya pada Persidangan Meja Bulat Asia Pasifik (APR) ke-36, di ibu negara.

(Datuk Seri Anwar Ibrahim ditemui media pada Persidangan Meja Bulat Asia Pasifik (APR) ke-36, di ibu negara)


Isu air di Kelantan, NRECC terbuka adakan perbincangan dengan AKSB

KUALA LUMPUR, 10 Ogos - Kementerian Sumber Asli, Alam Sekitar dan Perubahan Iklim Malaysia (NRECC) terbuka untuk mengadakan perbincangan dengan Air Kelantan Sdn Bhd (AKSB) berhubung masalah air di negeri itu.Menterinya, Nik Nazmi Nik Ahmad berkata perkara itu sedang dimuktamadkan kerana ia melibatkan isu keperluan asas rakyat.Bagaimanapun, beliau tidak menolak untuk melakukan rombakan kepada AKSB sekiranya masalah tersebut berlarutan."Seksyen 114 bawah Akta Industri Perkhidmatan Air, ada memperuntukkan kerajaan Persekutuan atau menteri boleh untuk menggunakan kuasa untuk mengambil alih sesuatu badan pengendali air itu atas sebab tertentu, kalau ada sebab mendesak yang ketara.Memang nak ambil kuasa itu bukan perkara mudah. Kita kena lalui proses. Kita nak cuba bantu. Kita adakan dialog tetapi jika tidak kelihatan sebarang kemajuan dan berterusan, kita tidak boleh biarkan rakyat Kelantan kekal dalam situasi ini. Mereka berhak dapat air yang bersih," kata Nik Nazmi kepada pemberita RTM selepas menjadi tetamu dalam rancangan Selamat Pagi Malaysia, pagi tadi.

Pada peringkat awal, peruntukan akan diberikan dalam bentuk geran atau pinjaman bagi menyelesaikan isu tersebut.


478 anggota ke Negeri Sembilan, polis Melaka bantu urusan PRU DUN ke-15

AYER KEROH, 10 Ogos- Seramai 478 pegawai dan anggota Polis Diraja Malaysia (PDRM) Melaka terlibat dalam bantuan penugasan sepanjang PRU DUN Ke-15 di Negeri Sembilan.Timbalan Ketua Polis Melaka, SAC Md Nazri Zawawi berharap agar pegawai dan anggota yang ditugaskan melaksanakan tugas sebaik mungkin dengan penuh integriti dan berdisiplin."Saya berharap pegawai dan anggota saya itu nanti akan membantu dalam proses pengundian bermula daripada hari ini sehingga lah pasca pilihan raya nanti.Selain itu, saya harap mereka dalam keadaan sihat untuk berkhidmat sekali gus menjalankan tugas demi membantu proses kelancaran pada PRU DUN ke-15 kali ini dan sabar dengan provokasi para penyokong," kata Md Nazri kepada pemberita selepas Pelepasan Bantuan Sumber Manusia PRU Ke-15 di IPK Melaka, Bukit Beruang.

(Timbalan Ketua Polis Melaka, SAC Md Nazri Zawawi)

Penugasan itu melibatkan penggunaan aset sebanyak 31 buah kenderaan terdiri daripada lori, van dan bas.Negeri Sembilan terdapat 36 Dewan Undangan Negeri dan lapan Parlimen dengan 808,533 pengundi.


Hari Belia peringkat Melaka, sasar kehadiran 15,000 belia

BANDARAYA MELAKA, 10 Ogos- Melaka menyasarkan seramai 15,000 golongan belia akan hadir pada sambutan Hari Belia peringkat negeri yang akan diadakan pada 20 Ogos depan di Kompleks Sukan Masjid Tanah.Exco Belia, Sukan dan Badan Bukan Kerajaan (NGO) negeri, VP Shanmugam berkata pada sambutan hari belia itu, setiap jabatan dan agensi terlibat akan menganjurkan sukan tradisi dan sukan moden.Selain aktiviti sukan, turut diadakan adalah perhimpunan pengakap Melaka serta pelbagai program menarik."Sempena sambutan Hari Belia nanti, banyak aktiviti menarik antaranya mencorakkan sabun, pidato kenegaraan dan lain-lain lagi. Aktiviti tradisi masyarakat India juga kita laksanakan iaitu aktiviti pecah periuk. Periuk itu diperbuat daripada tanah liat. Selain itu, kita ada persembahan wushu dan kabaddi.Saya juga difahamkan Persatuan Pengakap Melaka akan menganjurkan satu Perhimpunan Belia Madani pada hari berkenaan," kata Shanmugam kepada pemberita selepas menjadi tetamu di konti MelakaFM, pagi tadi.

(Exco Belia, Sukan dan Badan Bukan Kerajaan (NGO) negeri, VP Shanmugam ditemuipemberita selepas menjadi tetamu di konti MelakaFM)

Pada sambutan berkenaan, Ketua Menteri Melaka, Datuk Seri Ab Rauf Yusoh akan menyampaikan Anugerah Belia Negeri Melaka bagi kategori wanita, lelaki dan persatuan.


PRU DUN ke-15: TNB pastikan bekalan elektrik stabil 12 Ogos ini.

KUALA LUMPUR, 10 Ogos -Tenaga Nasional Berhad (TNB) telah membuat persiapan rapi bagi memastikan bekalan elektrik dalam keadaan baik di semua 3,214 pusat mengundi dan 180 pusat penjumlahan rasmi undi sempena Pilihan Raya Umum Dewan Undangan Negeri ke-15 (PRU DUN ke-15) dan Pilihan Raya Kecil (PRK) Parlimen Kuala Terengganu, 12 Ogos ini.Menurut Ketua Pegawai Rangkaian Pembahagian TNB, Wan Nazmy Wan Mahmood, lebih 2,500 orang anggota kerja TNB diarahkan bersiap-siaga di lapangan dan bilik-bilik gerakan operasi di negeri-negeri terlibat ketika proses pengundian."TNB telah pun melakukan persiapan awal dalam usaha memastikan aspek teknikal, operasi dan tunggu-sedia bekalan elektrik ke lokasi-lokasi tersebut sentiasa terjamin. Kami juga telahmenempatkan pasukan-pasukan petugas bagi memantau dan menunggu sedia untuk lokasilokasi penting ini", katanya.“Situasi bekalan elektrik seluruh negara dipantau setiap masa sehingga proses penjumlahan rasmi undi yang dijangka berlanjutan sehingga tengah malam pada 12 Ogos atau awal pagi keesokkan harinya".Menurut Wan Nazmy lagi, pihaknya menghargai kerjasama dan bantuan yang telah diberikan oleh pelbagai pihak seperti Suruhanjaya Pilihan Raya Malaysia (SPR), Jabatan Kerja Raya (JKR) dan Pihak Berkuasa Tempatan (PBT) bagi maklum balas perincian keperluan elektrik di semua pusat mengundi dan penjumlahan undi.Jelas Nazmy, pihaknya memberi peringatan kepada semua pihak agar tidak melakukan kerja-kerja pengorekan tanah dalam usaha mengurangkan risiko menyentuh kabel elektrik, sekali gus menghindari kemungkinan berlaku gangguan bekalan elektrik akibat kerosakan kabel.


Capaian 5G disasar capai 80% selewat-lewatnya Januari 2024

KUALA LUMPUR, 10 Ogos- Capaian rangkaian 5G di Malaysia setakat penghujung Julai lalu telah mencapai 66.8% di seluruh negara.Menteri Komunikasi dan Digital Fahmi Fadzil berkata ia adalah perkembangan memberangsangkan dan optimis sasaran 80% kawasan berpenduduk mampu dicapai selewat-lewatnya awal Januari depan.Jelasnya, beberapa pengumuman akan dimaklumkan dalam masa terdekat berkenaan syarikat telekomunikasi untuk memilki ekuiti dalam Digital Nasional Bhd selain menyediakan perkhidmatan rangkaian 5G."Ini satu angka yang baik dan kita jangkakan sekiranya kadar ini dikekalkan kita dapat capai sasaran 80% kawasan berpenduduk menjelang ujung tahun ini."Ia realistik kerana pada bulan Jun, 64.7% dan telah meningkat 2.1% menjadi 66.7% menjelang hujung Julai,"katanya.Beliau bercakap kepada pemberita RTM selepas program Selamat Pagi Malaysia di RTM.Sementara itu, Fahmi turut memaklumkan satu lagi peranti satelit Starlink bakal dipasang di Perkampungan Orang Asli di Hulu Kemensah di Ulu Kelang hari ini. Beliau berkata, ia antara usaha kerajaan mempertingkatkan kualiti perkhidmatan internet di kawasan pedalaman terutama kawasan berbukit.Sebelum ini Universiti Teknologi MARA (UiTM), Kampus cawangan Kuala Pilah di Negeri Sembilan telah menerima unit pertama bagi peranti satelit Starlink.

(Menteri Komunikasi dan Digital Fahmi Fadzil)


Ekonomi Madani, mampu pacu semula ekonomi Malaysia - PM

KUALA LUMPUR, 10 Ogos- Perdana Menteri, Datuk Seri Anwar Ibrahim percaya konsep Ekonomi Madani akan menjadikan ekonomi Malaysia kukuh dan stabil di peringkat global.Malah, ia juga mampu meningkatkan kualiti kehidupan rakyat ke arah lebih baik."Kami telah melancarkan Ekonomi Madani dalam usaha memajukan ekonomi negara dan meningkatkan kebajikan rakyat, selain meningkatkan tahap persaingan negara di peringkat global.Dengan konsep ekonomi Madani juga, ekonomi negara akan dapat distruktur semula dengan menyediakan kualiti kehidupan rakyat yang terbaik termasuk memulihkan maruah negara," kata Anwar dalam ucaptamanya di 36th Asia Pacific Roundtable (APR) di ibu negara.Tambah beliau lagi, negara ASEAN perlu menjadi sebuah wilayah yang stabil dan bersatu, meski wujud konflik melibatkan kuasa besar seperti China dan Amerika Syarikat.ASEAN mempunyai potensi besar dalam mengembangkan ekonomi berikutan kedudukannya yang strategik.

(Perdana Menteri, Datuk Seri Anwar Ibrahim berucap pada 36th Asia Pacific Roundtable (APR) di ibu negara)


Polis Perak atur gerak 1,589 anggota untuk kelancaran PRU DUN ke-15

IPOH, 10 Ogos- Seramai 1,505 pegawai dan anggota polis Perak digerakkan bagi membantu penugasan Pilihan Raya Umum Dewan Undangan Negeri ke-15 (PRU DUN ke-15) di Kelantan.Ketua Polis Perak, Datuk Seri Mohd Yusri Hassan Basri berkata penugasan bermula hari ini sehingga Isnin depan. Selain itu, seramai 84 pegawai dan anggota daripada Jabatan Siasatan dan Penguatkuasaan Trafik (JSPT) negeri turut diatur gerak ke negeri Kedah, Pulau Pinang, Selangor dan Terengganu.  "Jadi, saya berharap kepada pegawai dan anggota saya dari PDRM Negeri Perak yang bertugas di negeri-negeri dalam menghadapi pilihan raya ini supaya bertugas dengan penuh integriti, berhemah, berdisiplin dan memastikan kelancaran perjalanan pilihan raya kali ini.Kita harapkan proses berjalan dengan baik dan teratur, berjaya mengekalkan keamanan dan keselamatan sepanjang pilihan raya berlangsung," kata Mohd Yusri kepada pemberita pada Majlis Penyampaian Amanat dan Pelepasan Bantuan Sumber Manusia PDRM Perak ke negeri Kelantan di Stadium Indera Mulia Ipoh.

(Ketua Polis Perak, Datuk Seri Mohd Yusri Hassan Basri)

Tambahnya, orang ramai diharap dapat memberi kerjasama kepada pihak berkuasa terutama pihak polis dalam memastikan proses PRU DUN ke-15 berjalan dengan lancar.


26 penghuni institusi JKM melangkah ke menara gading

(Datuk Seri Nancy Shukri bersama pelajar-pelajar yang menerima tablet tajaan Yayasan Kebajikan Negara)

PETALING JAYA, 10 Ogos- Seramai 26 orang anak-anak dari institusi Jabatan Kebajikan Masyarakat (JKM) yang menduduki Sijil Pelajaran Malaysia (SPM) pada tahun lepas berjaya mendapat tawaran dari pelbagai Institut Pengajian Tinggi Awam (IPTA) dan Institut Latihan Kemahiran Awam (ILKA).Menteri Pembangunan Wanita, Keluarga dan Masyarakat, Datuk Seri Nancy Shukri berkata kanak-kanak berhak mendapat akses pendidikan sehingga tahap tertinggi selaras Konvensyen Mengenai Hak Kanak-kanak (CRC) bawah Artikel 28."KPWKM akan memastikan anak-anak cemerlang ini dapat melanjutkan pelajaran di peringkat tertiari dengan mengadakan kerjasama strategik dengan pelbagai agensi pendidikan yang berkaitan."Anak-anak lepasan institusi JKM bawah projek perintis 'Anjung Sinar' akan disediakan peluang pendidikan dan kemahiran supaya dapat meneruskan kelangsungan hidup,"katanya ketika berucap pada Majlis Apresiasi Anjung Sinar, berlangsung di ibu negara.Dalam majlis tersebut seramai 50 pelajar menerima tablet tajaan Yayasan Kebajikan Negara untuk kegunaan di IPTA.Datuk Seri Nancy turut mengalu-alukan sokongan badan korporat serta Pertubuhan Bukan Kerajaan (NGO) bagi pembiayaian dana pendidikan, peluang kerjaya dan aktiviti pemerkasaan khusus kepada anak-anak di Anjung Sinar.

(Datuk Seri Nancy Shukri berucap pada Majlis Apresiasi Anjung Sinar)


Tidak sentuh isu 3R bukti kematangan berpolitik

TELUK BAHANG, 10 Ogos- Kerjasama ahli politik dan rakyat tidak memainkan isu raja, agama dan kaum (3R) sepanjang kempen PRU DUN Ke-15 bukti kematangan berpolitik dalam negara.Timbalan Menteri Dalam Negeri, Datuk Seri Dr Shamsul Anuar Nasarah berkata; sikap positif itu perlu diteruskan biarpun selepas musim pilihan raya."saya berpuas hati melihat kerjasama ini. Saya harap akan berterusan sepatutnya isu ini tidak dimainkan bukan hanya dalam tempoh PRU bahkan selepas PRU juga", katanya selepas menghadiri pertemuan bersama masyarakat setempat di sini.Selasa lalu, PDRM memaklumkan tiada sebarang laporan diterima membabitkan isu 3R sepanjang tempoh berkempen PRU DUN Ke-15.

(Timbalan Menteri Dalam Negeri, Datuk Seri Dr Shamsul Anuar Nasarah/FOTO RTM)


Anwar minta Saudi Aramco melabur di Kemaman

MARANG, 10 Ogos - Perdana Menteri, Datuk Seri Anwar Ibrahim berkata beliau telah meminta syarikat minyak dan gas terbesar di dunia, Saudi Aramco untuk melabur di Kemaman, Terengganu.Beliau berkata sebelum ini Pengerusi Aramco, Yasir O. Al-Rumayyan memaklumkan kepadanya bahawa syarikat itu mahu menjadikan Johor sebagai pusat gerakan mereka di rantau Asia Tenggara.

“Tetapi saya kata tidak apa dan saya bagi tahu suruh pergi ke Kemaman,” katanya semasa berucap pada Ceramah Mega Jelajah Perpaduan MADANI Terengganu di Wakaf Tapai, di sini pada Rabu.Mengulas lanjut, Anwar berkata semasa Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berangkat menunaikan haji baru-baru ini, Raja Arab Saudi Raja Salman bin Abdulaziz Al- Saud dan Perdana Menteri Putera Mohammed bin Salman bin Abdulaziz Al-Saud memaklumkan bahawa negara itu bersetuju untuk jadikan Malaysia sebagai pusat pelaburan terbesar Arab Saudi di Asia Tenggara.“Ini semua bukan sebab Anwar Ibrahim, tetapi kerana kerjasama Pakatan Harapan, Barisan Nasional dan Sabah serta Sarawak. Mereka tahu kerajaan kita sekarang ini stabil,” katanya.Dalam pada itu, Anwar berkongsi perasaan terhutang budinya pada dua tokoh pemimpin politik, Allahyarham Tan Sri Nik Abdul Aziz Nik Mat dan Allahyarham Datuk Fadzil Noor.“Saya tidak pernah melupakan jasa Tuan Guru Nik Aziz dan Ustaz Fadzil Noor. Mereka menunjukkan contoh terbaik sebagai orang Islam yang membela nasib rakyat dan kasih pada semua orang dan bukannya seperti pemimpin pembangkang ketika ini yang suka menghina orang lain,” katanya.-BERNAMA


Penipuan dalam talian membimbangkan, catat kerugian RM1.2 bilion - Saifuddin

SHAH ALAM, 10 Ogos - Sejumlah RM1.2 billion nilai kerugian diunjurkan akibat jenayah penipuan dalam talian sepanjang tahun ini.Menteri Dalam Negeri, Datuk Seri Saifuddin Nasution Ismail berkata statistik jenayah itu dilihat semakin membimbangkan sehingga mampu mengatasi kerugian jenayah lain seperti kecurian.

"Melihat trend yang dilaporkan dan unjuran kerugian ini memberi kita mesej bahawa jenayah bentuk baharu ini semakin besar dan memangsakan ramai orang sekiranya tidak berhati-hati," katanya.Saifuddin berkata demikian pada sidang media selepas menghadiri Seminar Modal Insan dan Sahsiah Diri di Pusat Konvensyen Ideal (IDCC), di sini pada Rabu.Tambah Saifuddin, trend jenayah ini amat perlu diberi penekanan.Katanya, kesedaran awam sangat penting dan pihak polis sentiasa menunjukkan komitmen tinggi untuk membanteras jenayah penipuan ini.


Malaysia berupaya jadi negara berpendapatan tinggi menjelang 2026 - Rafizi

KUALA LUMPUR, 9 Ogos - Kerajaan Perpaduan berada di landasan tepat dan telah menunjukkan hasil awal yang baik sejak mengambil alih pemerintahan negara.Menteri Ekonomi, Rafizi Ramli berkata sekiranya momentum itu diteruskan, Malaysia berupaya menjadi negara berpendapatan tinggi menjelang 2026.

"Adakah ekonomi kita telah pulih? Sudah tentu tidak, tetapi kita berada di landasan baik. Jika kita kekal di landasan ini InsyaAllah malaysia dijangka akan menyertai kelab negara-negara berpendapatan tinggi atau yang sering disebut sebagai negara maju antara tahun 2026 dan 2028," katanya.Beliau berkata demikian pada Debat Model Baharu Ekonomi Malaysia bersama Penolong Setiausaha Agung Pas, Mohd Syahir Sulaiman di Angkasapuri Kota Media, di sini.

Tambah Rafizi, pelabur-pelabur dana pendek telah kembali ke bursa saham pada kadar lebih tinggi berbanding negara serantau ASEAN dalam tempoh dua bulan lalu.

Rafizi dalam pada itu memaklumkan masalah struktur ekonomi negara tidak boleh diatasi dengan cara berhutang. Sebaliknya, kata Rafizi ia harus diselesaikan dengan menggembangkan ekonomi ke tahap yang lebih baik dan hasilnya boleh disalurkan terus kepada rakyat. "Tumpuan kita bukan soal berhutang, tumpuan kita ialah bagaimana untuk meningkatkan pendapatan negara secara tidak berhutang supaya kita boleh bayar hutang dalam tempoh 4 ke 5 tahun ini. Pada masa yang sama, dengan perbelanjaan yang ada, dapat disasarkan kepada lebih ramai rakyat kita," katanya.


Pembinaan lapangan terbang baharu Pulau Tioman tidak diteruskan - Nik Nazmi

PUTRAJAYA, 9 Ogos - Mesyuarat Jemaah Menteri secara dasarnya bersetuju untuk tidak meneruskan pembinaan Lapangan Terbang Antarabangsa Tioman baharu.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata pihaknya mengambil maklum kebimbangan yang disuarakan kerana penebusan kawasan perlindungan marin akan mengakibatkan kemusnahan terumbu karang.Beliau berkata, kawasan itu merupakan habitat penting pelbagai spesies hidupan laut dan juga tarikan utama ke Pulau Tioman yang diwartakan sebagai Taman Laut.

"Walaupun hasrat pembinaan lapangan terbang baharu adalah untuk menarik lebih ramai pelancong, ia akan merosakkan tarikan semula jadi Pulau Tioman yang akan membawa kepada pelancongan yang tidak mampan," kata Nik Nazmi menerusi kenyataan.Tambah Nik Nazmi, Kementerian Sumber Asli, Alam Sekitar dan Perubahan Iklim (NRECC) melalui Jabatan Alam Sekitar telah selesai melaksanakan proses pameran awal Laporan Penilaian Kesan Kepada Alam Sekeliling (EIA) bagi cadangan pembinaan lapangan terbang itu.


Kerajaan ada idea, misi dan visi kembang ekonomi Terengganu - Zahid

BESUT, 9 Ogos - Kerajaan Perpaduan mempunyai idea, misi dan visi yang jelas untuk terus mengembangkan potensi ekonomi di Terengganu.Timbalan Perdana Menteri, Datuk Seri Dr Ahmad Zahid Hamidi berkata ia bagi mewujudkan pelbagai peluang pekerjaan kepada generasi muda di negeri itu untuk menjana pendapatan.

"Kita melihat Terengganu berpotensi tinggi menerima limpahan besar daripada industri penyahkarbonan yang sedang dirintis oleh Kerajaan Perpaduan ketika ini dan kita mahu menjadikan negara sebagai peneraju ekonomi hijau di rantau ini kerana ia merupakan pelaburan paling besar dunia sejak 2021. "kita juga jelas potensi besar ini untuk dilaksanakan di Terengganu dengan menukar industri minyak dan gas di Kerteh menjadi industri hijau menggunakan telaga minyak sedia ada yang telah kosong," katanya ketika berucap pada Program Kesejahteraan Komuniti Felda Madani di Felda Tenang, di sini.Tambah Ahmad Zahid, telaga minyak kosong ekoran kehabisan sumber petroleum di perairan Terengganu boleh dijadikan pusat penyimpanan bahan mentah industri teknologi hijau.


'Tidak perlu takut jika tidak bersalah' - Zahid

PASIR PUTEH, 9 Ogos - Timbalan Perdana Menteri, Datuk Seri Dr Ahmad Zahid Hamidi mahu Tan Sri Muhyiddin Yassin meminta menantunya pulang bagi membantu siasatan Suruhanjaya Pencegahan Rasuah Malaysia (SPRM).Beliau berkata, sekiranya Datuk Seri Muhammad Adlan Berhan, tidak bersalah menantu bekas Perdana Menteri itu tidak perlu takut dan melarikan diri.Zahid berkata, menantu Muhyiddin perlu buktikan di mahkamah dan hadapi perbicaraan.Katanya, beliau sendiri tidak pernah lari dan menghadapi perbicaraan di mahkamah.Beliau khuatir Muhammad Adlan melarikan diri ke luar negara kerana melakukan kesalahan."Kalau tidak bersalah kenapa takut kenapa lari buktikan di mahkamah hadapi pertuduhan hadapi perbicaraan, saya menghadapi pertuduhan saya memang mengaku tidak bersalah dan saya hadir ke mahkamah apabila mahkamah menentukan tarikh dan saya tidak pernah lari keluar negara," kata Zahid, di sini.

(Timbalan Perdana Menteri, Datuk Seri Dr Ahmad Zahid Hamidi bercakapdalam sidang media selepas menghadiri Program Pemimpin Bersama Masyarakatdi Projek Penempatan Semula Nelayan Tok Bali, di sini)

Turut hadir, Pengerusi Majlis Amanah Rakyat (MARA) Datuk Dr Asyraf Wajdi Dusuki dan Pengerusi Lembaga Kemajuan Kelantan Selatan (KESEDAR), Datuk Zawawi Othman.Kenyataan media SPRM pada 7 Ogos lalu, menyatakan agensi antirasuah itu sedang mengesan Muhammad Adlan, dan peguam, Mansoor Saat bagi membantu siasatan isu rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian.

Dalam perkembangan lain, SPRM akan meminta bantuan Polis Antarabangsa (Interpol) untuk mengesan menantu Muhyiddin dan seorang lagi individu yang kini dipercayai berada di luar negara.Ketua Pesuruhjaya SPRM Tan Sri Azam Baki berkata, ini kerana kedua-dua individu berkenaan dikategorikan sebagai orang dikehendaki untuk tindakan mahkamah.Sebelum ini, pihaknya telah melakukan pelbagai usaha mencari kedua-dua suspek."Tindakan itu akan dibuat sekiranya dalam tempoh tertentu terdekat ini sekiranya kita tidak ada dengar maklumat daripada beliau pihak saya akan memohon melalui polis, bantuan daripada Interpol supaya beliau dimasukkan kedua-dua ini dimasukkan sebagai bawah 'red notice',"kata Azam Baki.Muhammad Adlan dan Mansor Saat dilapor dicari SPRM bagi membantu siasatan kes penyelewengan projek pendaftaran, pengambilan dan penyimpanan biometrik pekerja asing bagi sebuah kementerian.


Kota Media: Warga penyiaran diseru manfaat teknologi, hasil kandungan terbaik - Fahmi

KUALA LUMPUR, 9 Ogos - Warga Jabatan Penyiaran disaran memanfaatkan sepenuhnya fasiliti dan teknologi di Kota Media yang kini telah beroperasi sepenuhnya.Menteri Komunikasi dan Digital, Fahmi Fadzil berkata pembangunan Kota Media sebagai mercu penyiaran perlu dimanfaatkan bagi menghasilkan kandungan terbaik sekaligus menjadi ikon penyiaran teknologi digital negara ini.

"Saya sangat berbangga. Warga Radio Televisyen Malaysia (RTM), warga penyiaran akan ada beberapa fasiliti terbaru dengan peralatan terkini malah untuk pengunjung-pengunjung yang akan menjadi penonton kepada program-program yg diterbitkan oleh RTM."Saya harap ia akan dapat dimanfaatkan sebaik mungkin, digunakan sepenuhnya dan saya pasti tahap produksi yang lebih tinggi akan dapat kita saksikan daripada warga RTM selepas ini," katanya kepada pemberita selepas menghadiri mesyuarat pasca kabinet dan sesi lawatan rasmi di Menara Angkasapuri, Kota Media, di sini.Terdahulu, Pada sesi lawatan ke Menara Angkasapuri, Fahmi berkesempatan melawat pejabat rasminya sebelum menghadiri Mesyuarat Pasca Kabinet.Fahmi turut dibawa melawat ke Auditorium Seri Angkasa yang kini telah beroperasi sepenuhnya selain lawatan ke studio orkestra dan rakaman serta Plaza Irama bagi meninjau cara pengoperasian dijalankan.


Kerajaan rangka program besar melalui Belanjawan Madani, Oktober ini - PM

KUALA NERUS, 9 Ogos -Kerajaan sedang merangka untuk melaksanakan program yang besar dan lebih baik bagi mengurangkan tekanan hidup rakyat dalam Belanjawan Madani kedua pada Oktober nanti.Perdana Menteri, Datuk Seri Anwar Ibrahim berkata kerajaan turut berhasrat agar Amanah Ikhtiar Malaysia (AIM) dapat memainkan peranan mengangkat martabat rakyat miskin.

"Al-Quran sebut kamu hendak naik darjat kamu, kamu hendak tingkatkan taraf hidup kamu di sisi Allah, bebaskan dia daripada kedudukan perhambaan itu. Beri makan kepada anak yatim, bantu taat kepada orang miskin."Ini yang saya lakukan kalau orang tanya kenapa saya begitu tekad kerana saya yakin harakat, martabat rakyat ini boleh diangkat kalau negara dipimpin oleh orang yang prihatin dan tolong nasib rakyat miskin," katanya.Beliau berkata demikian ketika berucap merasmikan Karnival Sahabat Usahawan Madani Amanah Ikhtiar Malaysia (AIM) Wilayah Terengganu, di sini.Tambah Anwar, AIM sudah berjaya membantu golongan wanita B40 menjana pendapatan isi rumah melalui Skim Pembiayaan Ikhtiar AIM.Manakala RM31.3 bilion telah dikeluarkan bagi tujuan itu terutama bagi memulakan perniagaan berskala mikro.


Pelarasan gaji bagi pekerja sektor swasta sedang dikaji - PM

KUALA TERENGGANU, 9 Ogos - Kerajaan sedang meneliti mekanisma pelaksanaan pelarasan gaji bagi pekerja sektor swasta.Ini termasuk, pemberian subsidi secara langsung kepada syarikat.Perdana Menteri, Datuk Seri Anwar Ibrahim menjelaskan kerajaan akan mencari dana untuk menampung sebahagian peningkatan kos bayaran tersebut bagi sektor swasta.

"Kita hendak paksa tidak boleh. Ini sektor swasta nanti tutup semua syarikat tetapi kita bagi kaedah sepatutnya orang itu naik RM200 dan kita kerajaan sekarang hendak cari dana untuk kerajaan tampung sedikit bayaran langsung kepada sektor swasta, pekerja-pekerja," katanya.Anwar berkata demikian dalam majlis perjumpaan Perdana Menteri bersama Usahawan, di sini.Menyentuh berkenaan pelarasan gaji bagi sektor awam pula, Anwar berkata keputusan bagi kadar upah dan gaji baharu akan diumumkan dalam Belanjawan Madani 2024 atau pada awal tahun hadapan.


Cubaan seludup rokok pelbagai jenama tumpas

IPOH, 9 Ogos - Jabatan Kastam Diraja Malaysia (JKDM) Perak berjaya menumpaskan cubaan menyeludup rokok pelbagai jenama di tiga negeri dengan nilai rampasan lebih RM1.3 juta.Ia hasil serbuan di Sungkai, Perak; Puchong, Selangor dan Bandar Baru Seri Petaling, Kuala Lumpur.Pengarah Kastam Negeri, Datuk Abdul Ghafar Mohamad berkata hasil risikan selama dua bulan, pihaknya telah menahan seorang lelaki tempatan berusia 40 tahun dalam satu Sekatan Jalan Raya (SJR) selepas tol keluar Sungkai pada 27 Julai lalu.Susulan penahanan itu, beberapa serbuan dibuat dan berjaya merampas rokok pelbagai jenama yang disyaki larangan kastam.Nilai keseluruhan lebih 1.8 juta batang rokok termasuk cukai dianggarkan bernilai RM1.3 juta.Kes disiasat bawah Seksyen 135(1)(d) dan Seksyen 135(1)(e) Akta Kastam 1967.

(Nilai keseluruhan lebih 1.8 juta batang rokok)


IMT-GT platform tiga negara urus sumber lestari semulajadi

IPOH, 9 Ogos - Pertumbuhan Segi Tiga Indonesia-Malaysia-Thailand (IMT-GT) menjadi platform kepada ketiga-tiga negara bagi melaksanakan usaha pengurusan lestari sumber semulajadi.Menteri Besar Perak, Datuk Seri Saarani Mohamad berkata pengurusan lestari sumber semulajadi yang dimaksudkan meliputi hutan, air, hidupan liar selain memperkukuhkan kerjasama dalam pengurusan dan pemulihan ekosistem kawasan sempadan.

"Kerjasama di antara ketiga-tiga negera ini perlu ada kefahaman bersama. Contohnya, jika berlaku jerebu, ia akan menjejaskan keseluruhan kita, jadi sebab itu memahami cara kaedah pengurusan hutan itu penting."Jadi itu contoh kita katakan bagaimana kolaborasi bagi ketiga-tiga segitiga ini sangat penting dan berlaku sejak sekian lama," katanya.Beliau berkata demikian kepada pemberita selepas mempengerusikan Mesyuarat Majlis Kerjasama Hijau Sub Wilayah Indonesia-Malaysia-Thailand kali ke-6, di sini.Menyentuh mengenai mesyuarat tersebut, Saarani berkata objektifnya adalah untuk menyelia dan memantau kemajuan Rangka Kerja Pembangunan Bandar Lestari (SUDF).Tambah Saarani, mesyuarat juga bertujuan menangani pelbagai cabaran alam sekitar dan sosial dengan menggalakkan pengurusan sumber bertanggungjawab, mengurangkan pencemaran dan sisa serta memupuk masyarakat yang lebih saksama dan berdaya tahan.Jelas Saarani, kesimpulan dan dapatan yang diperoleh daripada mesyuarat itu akan diumumkan pada Forum Ketua Menteri dan Gabenor yang akan diadakan pada 27 September 2023 di Batam, Indonesia.


Sarawak tuan rumah Hari Malaysia 2023

KUCHING, 9 Ogos - Sarawak dipilih menjadi tuan rumah bagi Sambutan Hari Malaysia Peringkat Kebangsaan 2023 yang bakal berlangsung di Stadium Perpaduan di sini, pada 16 September ini.Unit Komunikasi Awam Sarawak (UKAS) dalam satu kenyataan memaklumkan sambutan bertemakan “Malaysia MADANI Tekad Perpaduan Penuhi Harapan” itu akan dihadiri tetamu kehormat Yang Dipertua Negeri Sarawak, Tun Abdul Taib Mahmud.Turut dijangka hadir ialah Perdana Menteri Datuk Seri Anwar Ibrahim, Premier Sarawak , Tan Sri Abang Johari Tun Openg dan Ketua Menteri Sabah, Datuk Seri Hajiji Noor.Menteri Utiliti dan Telekomunikasi Sarawak yang juga menteri bertanggungjawab bagi sambutan itu, Datuk Julaihi Narawi berkata pemilihan Sarawak sebagai tuan rumah merupakan satu penghormatan.“Sarawak selalu dirujuk sebagai contoh semangat perpaduan yang begitu baik sekali. Baru-baru ini, slogan ‘Segulai, Sejalai’ dipilih kerana kita sentiasa bersatu padu dan sepakat dalam mempertahankan perpaduan,” katanya dalam kenyataan.

(Menteri Utiliti dan Telekomunikasi Sarawak yang juga menteri bertanggungjawab Sambutan Hari Malaysia, Datuk Julaihi Narawi)

Antara persembahan yang bakal disajikan pada hari berkenaan ialah  Persembahan Khas: Musical "Segulai, Sejalai" serta persembahan yang menampilkan tiga wilayah dalam negara iaitu Semenanjung Malaysia, Sabah dan Sarawak.Pada 7 Jun lalu, Anwar berkata frasa bahasa Iban di Sarawak “Segulai Sejalai” yang bermaksud seiring sejalan akan digunakan sebagai cogan kata perpaduan untuk seluruh negara.


Tuisyen percuma beri manfaat 4,140 anak peserta AIM

KUALA NERUS, 9 Ogos - Inisiatif program tuisyen percuma kepada anak peserta program pembiayaan mikro kredit sahabat Amanah Ikhtiar Malaysia (AIM) telah memanfaatkan 4,140 murid seluruh negara.Program diperkenalkan sejak Julai tahun lalu itu melibatkan 197 tenaga pengajar di 133 pusat tuisyen yang telah diwujudkan.Pengarah Urusan AIM, Shamir Aziz berkata inisiatif dengan peruntukan RM1.2 juta itu turut menyediakan makanan berkhasiat kepada pelajar bagi meringankan beban ibu bapa.

"Pejabat AIM akan ditukar menjadi pusat tuisyen, anak anak sahabat akan dihantar. Mereka akan dihantar dengan subjek mata pelajaran matematik dan bahasa Inggeris. Jadi fokus kita adalah pelajar-pelajar darjah lima dan darjah enam," katanya ketika ditemui pemberita selepas pelancaran program tuisyen untuk anak sahabat usahawan AIM, di sini.Majlis disempurnakan isteri Perdana Menteri, Datuk Seri Dr. Wan Azizah Wan Ismail.Sementara itu, sahabat usahawan AIM, Siti Sakinah Bakar ketika ditemui menyambut baik usaha yang dilakukan AIM itu dalam membantu meringankan beban peserta."Alhamdulillah, untuk anak masa tuisyen ini peningkatan dia ok dan yang seronoknya tidak perlu bayar," katanya.


107 pengusaha teksi Pangkor, terlibat Konvoi Kempen Jalur Gemilang 2023

PULAU PANGKOR, 9 Ogos - Program Semarak Kibar Jalur Gemilang 2023 menyaksikan 107 pengusaha teksi di Pulau Pangkor, terlibat Konvoi Kempen Jalur Gemilang 2023.Pengarah Penerangan Negeri, Mohd Rizal Hashim berkata, program itu dapat menyemai perasaan dan semangat cintakan negara menerusi aktiviti patriotisme dalam kalangan penduduk di Pulau Peranginan tersebut."Berharap pengusaha teksi ini sebagai barisan hadapan juga kepada sektor pelancongan dan ia akan membawa mesej yang jelas untuk membawa mesej kibar Jalur Gemilang di bulan kebangsaan. Pada masa sama kita harap dengan program ini juga ia akan dapat membantu dari segi aspek dalam sektor pelancongan ini di negeri Perak yang mana pada tahun hadapan adalah tahun melawat Perak," kata Mohd Rizal, di sini.

(Pengarah Penerangan Negeri, Mohd Rizal Hashim bercakap kepada media selepas menyempurnakanFlag Off Konvoi Semarak Gemilang 2023 di Jeti Pulau Pangkor)

Dalam pada itu, Pegawai Daerah Manjung, Shamsul Ridzuan Idris berkata beberapa infrastruktur akan dinaik taraf sempena Tahun Melawat Perak (TMP) 2024."Jadi antara infrastruktur yang kita akan tambah baik adalah dari segi jalan, jeti dan terminal yang mana akan dibangunkan syarikat berkaitan kerajaan (GLC), Kerajaan Negeri Perak, Pulau Pangkor akan menerima limpahan pelancongan daripada selatan, daripada Lembah Llang dan daripada utara, daripada Kedah, Pulau Pinang, dari Perlis untuk datang sebab dijangka West Coast Expressway Sdn Bhd (WCE) akan siap," kata Shamsul, di sini.Pulau Pangkor merupakan lokasi ketiga Program Semarak Gemilang 2023 selepas Pos Kuala Mu, Sungai Siput dan Bukit Buluh, Pengkalan Hulu.


SPRM perinci keterangan baharu kes kecurian REE

(Kes kecurian besar-besaran dilaporkan berlaku di Hutan Simpan Bukit Enggang, Sik)

KUALA LUMPUR, 9 Ogos- Suruhanjaya Pencegahan Rasuah Malaysi (SPRM) memperoleh keterangan baharu berhubung isu kecurian unsur nadir bumi (REE) di Kedah.Ketua Pesuruhjaya SPRM, Tan Sri Azam Baki memaklumkan, pihaknya sedang menjalankan siasatan lanjut ekoran kepada petunjuk baharu itu."Pegawai penyiasat saya melihat keterangan dan bukti baharu itu, sebab itu ada soalan timbul tentang bila kita memanggil menteri besar Kedah ia masih lagi ditangguhkan lagi kerana ia perlu melihat kepada keterangan baharu,"katanya.Beliau tidak menolak akan memanggil individu penting bagi membantu siasatan berhubung perkara tersebut.Tan Sri Azam bercakap pada sidang media selepas Majlis Perbarisan Tamat Latihan Kursus Asas Pegawai SPRM Siri 27 Bil 2/2022, di Kuala Lumpur. Terdahulu, 75 pegawai kadet Penguasa Gred P41 berjaya menjalani kursus asas dan dianugerahkan Postgraduate Diploma in International Law Enforcement: Anti-Corruption Leadership (Level 7).Sementara itu dalam perkembangan berlainan, SPRM akan mengemukakan permohonan kepada Polis Diraja Malaysia (PDRM) untuk memasukkan nama dua individu termasuk menantu bekas perdana menteri Tan Sri Muhyiddin Yassin ke dalam senarai notis merah Polis Antarabangsa (Interpol), jika gagal tampil untuk menghadapi pendakwaan.Tan Sri Azam Baki berkata Muhammad Adlan Berhan, 48, dan Mansoor Saat, 69, dikehendaki tampil ke SPRM bagi tujuan pendakwaan kes rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian."Kami juga telah membuat permohonan kepada pihak berkuasa agar pasport antarabangsa mereka disenarai hitam," katanya.Beliau berkata SPRM telah banyak kali berhubung dengan peguam kedua-dua individu terbabit, namun mereka masih gagal tampil ke pejabat SPRM seperti yang diarahkan.Mengulas lanjut, Tan Sri Azam berkata SPRM mempunyai maklumat mengenai keberadaan individu berkenaan, namun enggan mendedahkannya.Beliau juga tidak menolak kemungkinan untuk memanggil Tan Sri Muhyiddin sekiranya diperlukan bagi membantu kes itu.

(Ketua Pesuruhjaya SPRM, Tan Sri Azam Baki)


Tokoh qariah Datuk Rogayah Sulong meninggal pada usia 81 tahun

KUALA LUMPUR, 9 Ogos - Bekas johan qariah tilawah al-Quran peringkat kebangsaan, Datuk Rogayah Sulong menghembuskan nafas terakhirnya pada usia 81 tahun, di Hospital Sultanah Nur Zahirah (HSNZ) awal pagi tadi.Cucu saudaranya Mohd Faizal Hassan, 39, berkata Allahyarham disahkan meninggal dunia pada 8.17 pagi tadi selepas tiga hari menerima rawatan di hospital berkenaan.Memetik laporan BERNAMA, Mohd Faizal berkata Rogayah pada hujung usianya tetap aktif mengajar al-Quran.Katanya, jenazah Allahyarham dijangka dikebumikan selepas zuhur di tanah perkuburan Islam Kampung Banggol Tuan Muda, Terengganu.“Allahyarham pernah menerima anugerah sempena sambutan Maulidur Rasul peringkat kebangsaan daripada Yang di-Pertuan Agong Tuanku Abdul Halim Mua'dzam Shah pada 2012,” katanya Faizal kepada Bernama.

(Allahyarham Datuk Rogayah Sulong bersama dengan Trofi Johan Qariah Antarabangsa pada tahun 1978/FOTO Jheat Terengganu)

Beliau dilahirkan pada 24 Januari 1942 di Kampung Banggol Tuan Muda, Manir Terengganu.Allahyarham pernah dinobatkan juara qariah kejohanan tilawah al-Quran peringkat kebangsaan pada 1963, 1973, 1974, 1978 dan 1979.Beliau juga menerima penghormatan sebagai Tokoh Wanita Terengganu 2010.Sejak kecil Datuk Rogayah dibesarkan oleh ibu dan bapanya yang bekerja sebagai petani dan bercucuk tanam.“Allahyarham yang mendirikan rumahtangga dengan Allahyarham Megat Othman Megat Chik tiada anak, jadi ibu saya yang merupakan salah seorang anak saudaranya, dipelihara oleh arwah sejak kecil,” katanya.Allahyarham dibesarkan dalam keluarga yang menitikberatkan akhlak, al-Quran dan pendidikan agama sejak dari kecil.Malah Allahyarham juga dididik dalam suasana cintakan al-Quran.Sepanjang hayatnya, Allahyarham menghidupkan kalam Allah yang bermukjizat diturunkan kepada Nabi Muhammad dengan mengajar al-Quran kepada orang ramai.Allahyarham meninggal dunia akibat komplikasi buah pinggang.


'Cashless Melaka' sasar penyertaan 4,000 peniaga

(Timbalan Exco Sains, Teknologi, Inovasi dan Komunikasi Digital negeri, Mohd Noor Helmy Abdul Halim)

DUYONG, 9 Ogos- Seramai 4,000 peniaga dan penjaja disasar sertai inisiatif 'Cashless Melaka' menjelang hujung tahun ini bagi menggalakkan transaksi bayaran tanpa tunai.Timbalan Exco Sains, Teknologi, Inovasi dan Komunikasi Digital negeri, Mohd Noor Helmy Abdul Halim berkata lebih 1,200 peniaga dan penjaja telah menyertainya sejak dilaksana pada Mac lepas sempena Ramadan.“Macam tapak pasar malam yang kita ada sekarang, sebanyak RM180,000 telah dibelanjakan ke arah transformasi peniaga. Kalau kita lihat, sekarang khemahnya sudah seragam, dan sepatutnya apron mereka juga seragam. Daripada segi fasiliti kita dah tambah baik dan padawaktu malam meriah sini. "Tetapi minda penjaja kita perlu ubah supaya mereka bersedia untuk bersaing dalam norma yang lama tetapi dalam keadaan yang lebih baik dengan tambah menambah nilai produk-produk mereka sendiri,"kata Mohd Noor Helmy.Beliau berkata demikian kepada pemberita pada Program Cashless Melaka Walkabout @ Pasar Malam Taman Seri Duyong.Mohd Noor Helmy berkata bagaimanapun, sehingga kini pihaknya mendapati kesedaran mengenai transaksi bayaran tanpa tunai itu masih rendah dalam kalangan masyarakat terutamanya peniaga yang sudah sekian lama menggunakan transaksi tunai.Justeru, kempen promosi dan inisiatif Cashless Melaka giat dijalankan dalam memacu agenda masyarakat tanpa tunai di negeri itu.Sementara itu, Suruhanjaya Komunikasi dan Multimedia Malaysia (MCMC) menyediakan insentif pulangan semula 'cashless' RM20 bagi setiap pembelian RM30 ringgit bagi memacu peralihan transformasi digital di Melaka.Ketua Pegawai Kawal Selia MCMC, Zulkarnain Mohd Yassin berkata inisiatif itu adalah antara kempen promosi dan kesedaran dibangunkan dalam kalangan masyarakat serta menggalakkan semua peniaga menggunakan alternatif pembayaran tanpa tunai.Tambahnya, terdapat peningkatan pendapatan 2.5% dalam kalangan peniaga sejak pelaksanaan tanpa tunai dilaksanakan di bazar Ramadan pada Mac lalu.“Peningkatan sebanyak 2.5% daripada perniagaan mereka telah meningkat, jadi ini sesuatu yang kita galakkan supaya bukan sahaja masyarakat tetapi juga peniaga harus melihat bahawa transformasi digital merupaka satu aspek lagi dalam meningkatkan kualiti perniagaan,"kata Zulkarnain.Bagi peniaga pula, penggunaan transaksi tanpa tunai membantu memudahkan urusan jual beli bersama para pelanggan.

(Ketua Pegawai Kawal Selia MCMC, Zulkarnain Mohd Yassin)


MBIP komited jayakan Komuniti rendah karbon menjelang 2025

JOHOR BAHRU, 9 Ogos -Majlis Bandaraya Iskandar Puteri (MBIP) komited menjayakan pelan tindakan iklim dan rendah karbon kepada komuniti di kawasan berkenaan.Pegawai Perancang Bandar dan Desa MBIP, Safwan Shaari berkata inisiatif itu digarap bagi memastikan agar komuniti di kawasan Iskandar Puteri membudayakan amalan rendah karbon.Menurut Safwan,terdapat tiga inisiatif yang dilancarkan bawah Iskandar Puteri Rendah Karbon (IPRK) iaitu pertandingan kalendar, penawaran geran komuniti dan acara pandu lalu kitar semula.Sebanyak RM500,000 daripada Geran Komuniti IPRK telah dianugerahkan kepada 26 projek hasil daripada 108 kertas kerja yang diterima pada tahun ini."Alhamdulillah, setelah geran ini melalui tiga fasa ataupun tiga tahun berturut-turut kita dapat melihat bahawasanya ia mencapai objektif dan memberikan manfaat yang berterusan kepada komuniti."Setiap projek bergantung kepada kertas kerja yang dihasilkan. Geran maksimum yang diberi pada tahun ini adalah RM30,000.Minimum bermula daripada RM5,000Sementara itu, rata-rata penerima geran IPRK melihat inisiatif yang dilakukan MBIP memberi manfaat kepada ekonomi dan kehidupan mereka.Ketua Projek Food Waste Barrel Geran Komuniti IPRK, Kogilavani Supermaniam menganggap inisiatif tersebut berjaya menjana pendapatan selain mengekalkan kelestarian alam sekitar"Projek Food waste barrel ini mempunyai 53 plot tanaman di mana kita dapat menanam di samping mempunyai saluran yang kita boleh memasukkan sisa-sisa dapur dan sisa makanan ke dalam untuk menghasilkan baja organik tanpa kimia", katanya. Sementara itu, suri rumah, Hamisah Miskon menganggap inisiatif berkenaan mudahkan tugas dan kerja-kerja hariannya di dapur."Bagi saya inisiatif ini sangat bagus buat suri rumah seperti saya. Semua bahan mudah didapati dari dapur. Kita kitar semula bahan seperti kulit bawang, perut ikan untuk dijadikan baja organik", kata Hamisah ketika ditemui pemberita RTM.


Rakyat Malaysia ditahan bawa 4.7kg heroin masuk ke Singapura

(Dadah yang dirampas / FOTO CNB)

KUALA LUMPUR, 9 Ogos - Pihak berkuasa Singapura menahan seorang lelaki warga Malaysia bersama 4.7 kilogram heroin yang diletakkan dalam keretanya di Pusat Pemeriksaan Woodlands pada 5 Ogos 2003.Menurut kenyataan bersama dikeluarkan Penguasa Imigresen & Pusat Pemeriksaan (ICA) dan Biro Narkotik Pusat (CNB), lelaki berusia 22 tahun itu menaiki kereta yang didaftarkan di Malaysia disyaki cuba menyeludup dadah ke negara tersebut."Apabila pegawai ICA menjalankan pemeriksaan ke atas sebuah kereta, mereka telah mengesan beg dalam but kereta. Satu bungkusan besar dipercayai mengandungi dadah terkawal ditemui. "Pegawai Biro Narkotik Pusat (CNB) segera dimaklumkan mengenai pengesanan itu. Hasil semakan mendapati, 10 bungkus heroin dengan berat keseluruhan kira-kira 4,723g ditemui daripada beg berkenaan," menurut kenyataan tersebut. Kesemua dadah tersebut dianggarkan bernilai lebih 331,400, untuk kegunaan kira-kira 2,240 penagih selama seminggu. "Siasatan mengenai kejadian masih diteruskan," menurut kenyataan itu.


KPT kaji semula polisi pengajian tinggi tempatan

(FOTO FB DATUK SERI HJ. MOHAMED KHALED NORDIN)

JOHOR BAHRU, 9 Ogos- Kementerian Pengajian Tinggi (KPT) akan mengkaji semula polisi pendidikan pengajian tinggi di negara ini sebagai sebuah hab pendidikan antarabangsa.Menterinya, Datuk Seri  Mohamed Khaled Nordin berkata langkah itu bagi meningkatkan kerjasama antarabangsa dan aspirasi dalam menyediakan pendidikan dan penyelidikan bertaraf dunia."Untuk itu kami mengalu-alukan dan menyampaikan semua bakat muda dan minda hebat dari seluruh dunia dengan tangan terbuka."Saya boleh menjamin bahawa dibawah kepimpinan saya kementerian pengajian tinggi kini dalam proses menyemak secara agressif dasar dan imigrasi yang berkaitan,"katanya.Beliau berkata demikian ketika merasmikan Majlis Pembukaan Program University Presidents Forum (UTM-UPF) di Johor Bahru.Acara tiga hari berakhir esok itu menghimpunkan pemimpin-pemimpin universiti dari seloroh dunia untuk forum transformatif mengenai pendidikan tinggi.Ia juga bertujuan mencari titik persamaan bagi amalan terbaik dan menyebar luas strategi terkehadapan yang boleh memangkin transformasi pandangan pendidikan tinggi global.UTM- UPF kali ke-13 dihadiri oleh 25 presiden universiti dan 115 perwakilan  pendidikan tinggi dari sebelas buah negara.


Pelaburan RM25 bilion Infineon bukti kepercayaan pelabur terhadap kerajaan Perpaduan

PADANG TERAP, 9 Ogos -Keyakinan Infineon Technologies AG untuk melabur dan membina kilangnya di Taman Teknologi Tinggi Kulim, Kedah sebanyak RM25 bilion adalah bukti kukuh kepercayaan dan keyakinan pelabur asing terhadap dasar pelaburan Kerajaan Madani yang dipimpin Perdana Menteri, Datuk Seri Anwar Ibrahim. Pengarah Ghazali Shafie Executive Enhancement Programme (GSEEP),Universiti Utara Malaysia (UUM), Dr Kamarul Azman Khamis berkata, para pelabur antarabangsa semakin yakin untuk terus melabur di Malaysia kerana dasar kerajaan konsisten dan yang sangat mesra pelabur. "Kita dapat melihat keyakinan pelabur khususnya, mereka yakin dengan Perdana Menteri , Datuk Seri Anwar Ibrahim."Sebagai rakyat seharusnya menyokong kerajaan perpaduan, kerajaan yang sedia ada pada hari ini. "Mudah-mudahan kerajaan yang ada pada hari ini terus kekal, harmoni, saksama demi demi membantu rakyat", katanya kepada RTM selepas menghadiri Program Sukaneka Rakyat di Kampung Lubuk Merbau Pedu, Padang Terap, Kedah. Minggu lalu, Infineon mengumumkan perancangan untuk meningkatkan kemudahannya di Kulim, bagi membina loji fabrikasi kuasa silikon karbida (SiC) 200 milimeter (mm) terbesar di dunia dengan pelaburan tambahan sebanyak lima bilion euro bagi tempoh lima tahun akan datang. Sejak lima dekad lepas, Infineon telah menjadikan Malaysia sebagai sebuah hab penting dalam pembuatan fabrikasi wafer di Kulim dan melaksanakan aktiviti pembungkusan cip semikonduktor di Batu Berendam, Melaka.


Kebersamaan kerajaan pusat, negeri mampu selesaikan masalah peneroka - Ahmad Shabery

GUA MUSANG, 9 Ogos- Kebersamaan kerajaan pusat dan negeri mampu menyelesaikan beberapa masalah peneroka termasuk isu tanah Lembaga Kemajuan Tanah Persekutuan (FELDA).Pengerusi FELDA, Datuk Seri Ahmad Shabery Cheek berkata ia juga dilihat lebih memudahkan dalam melaksanakan sebarang projek pembangunan yang dirangka oleh FELDA. Selain turut komited dalam menyelesaikan segera masalah berkaitan perumahan serta kemudahan asas. "Ini adalah perkara yang kita tekankan, kita lihat ini berlaku di Johor dan Pahang, kerajaan Pahang segera membantu. Premium yang rendah, premium itu digunakan untuk memberi kemudahan infrastruktur yang berkenaan, jadi saya kira ini contoh bila negeri itu bersama antara kerajaan pusat dan negeri. Isu FELDA akan dapat diselesaikan dengan baik terutama sekali soal perumahan generasi baharu FELDA," katanya kepada pemberita ketika menyertai ceramah di Chiku 3, Gua Musang.Ditanya mengenai potensi Barisan Nasional (BN) di Kelantan, beliau yakin rata-rata pengundi di negeri tersebut mahukan perubahan serta kepimpinan yang seiring antara kerajaan pusat dan negeri.

(Selain turut komited dalam menyelesaikan segera masalah berkaitan perumahan serta kemudahan asas)


Anwar mahu noktahkan kemiskinan tegar tahun ini

SEREMBAN, 9 Ogos- Kerajaan Perpaduan tekad untuk menoktahkan miskin tegar pada tahun ini juga.Perdana Menteri, Datuk Seri Anwar Ibrahim berkata seluruh jentera kerajaan persekutuan, jentera kerajaan negeri dan majlis perbandaran berganding bahu untuk membantu merealisasikan hasrat tersebut."Malaysia ini bukan negara miskin, minyak, gas kelapa sawit, industri tetapi kadang-kadang tidak diagihkan, yang dihebohkan orang Sabah Sarawak bising ini sebab dia rasa pengagihan tidak adil."Sebab itu dalam Belanjawan Madani yang pertama saya kata tiada pilihan kita kena bantu, kerana janji kita sebagai sebuah negara merdeka dan berdaulat. Keutamaan kita mestilah kemiskinan, sebab itu kita noktahkan kemiskinan tegar tahun ini juga," katanya kepada pemberita pada Program Jelajah Perpaduan Madani Negeri Sembilan di Paroi.Dalam pada itu, Anwar yang juga Presiden Parti Keadilan Rakyat (PKR) menegaskan amat penting bagi kerusi Dewan Undangan Negeri (DUN) Ampangan dimenangi oleh Pakatan Harapan (PH) pada Pilihan Raya Umum Dewan Undangan Negeri ke-15 (PRU DUN ke-15).Ia susulan penyandang kerusi DUN Ampangan yang juga Ahli Majlis Pimpinan Negeri Keadilan Negeri Sembilan, Datuk Dr. Mohamad Rafie Ab Malek membuat keputusan bertanding atas tiket Bebas pada PRU DUN ke-15.DUN Ampangan menyaksikan pertembungan tiga penjuru antara PH yang mempertaruhkan Ketua Wanita PKR Cabang Seremban, Tengku Zamrah Tengku Sulaiman, calon dari Perikatan Nasional (PN), Muhammad Ghazali Zainal Abidin dan Bebas, Mohamad Rafie.

(Ia susulan penyandang kerusi DUN Ampangan yang juga Ahli Majlis Pimpinan Negeri Keadilan Negeri Sembilan, Datuk Dr. Mohamad Rafie Ab Malek membuat keputusan bertanding atas tiket Bebas pada PRU DUN ke-15.)


Filem MALBATT: Misi Bakara mula tayang 24 Ogos

PUTRAJAYA, 9 Ogos- Mengambil inspirasi patriotisme, filem MALBATT: Misi Bakara akan menggegarkan pawagam mulai 24 Ogos ini di seluruh negara.Menteri Komunikasi dan Digital, Fahmi Fadzil berkata filem seperti itu sepatutnya mendapat pengiktirafan antarabangsa."Maka harapan saya bukan sahaja dapat meneliti atau menikmati cerita, kisah atau sejarah filem ini, tetapi ia sedikit sebanyak mengukuh rasa cinta pada negara dan juga rasa hormat kepada Anggota Tentera Malaysia (ATM)," katanya ketika mengahadiri majlis pelancaran malam gala filem MALBATT: Misi Bakara di Putrajaya.Mengusung genre aksi dan patriotik, filem arahan Adrian Teh berdasarkan kisah benar tahun 1993.Filem berkenaan menyelami kisah keberanian Rejimen Askar Melayu Diraja dari Batalion Malaysia, yang menyelamatkan askar-askar Amerika Syarikat yang terperangkap di Pasar Bakara, Somalia dalam kejadian Black Hawk Dawn.Pelakon-pelakon ternama seperti Bront Palarae, Shaheizy Sam, Hairul Azreen dan ramai lagi menjadi watak utama filem ini.Turut hadir di majlis tersebut, Timbalan Menteri Komunikasi, Teo Nie Ching.Ia merupakan filem Malaysia pertama yang ditayangkan di layar IMAX dan juga dalam format 4D.

(Menteri Komunikasi dan Digital, Fahmi Fadzil berkata filem seperti itu sepatutnya mendapat pengiktirafan antarabangsa)


Anwar puas hati dengan prestasi MB Negeri Sembilan

PORT DICKSON, 9 Ogos- Keputusan untuk mengekalkan Datuk Seri Aminuddin Harun, sebagai Menteri Besar Negeri Sembilan dilihat dapat mempermudah proses menyelesaikan permasalahan rakyat di negeri itu.Menurut Perdana Menteri, Datuk Seri Anwar Ibrahim sekiranya kemenangan Kerajaan Perpaduan dalam Pilihan Raya Umum Dewan Undangan Negeri ke-15 (PRU DUN ke-15), akan memperkukuh pertubuhan sesebuah kerajaan negeri."Mengapa saya nak calon Pakatan Harapan (PH) Dewan Undangan Negeri (DUN) Chuah, Yew Boon Lye menang kerana beliau kuat mempertahankan kerajaan negeri, kuat mempertahankan Aminuddin sebagai menteri besar. Dengan cara ini kerjasama di peringkat persekutuan, memudahkan masalah rakyat diselesaikan," katanya ketika ditemui pemberita pada Jelajah Perpaduan Madani DUN Chuah di Dataran Homestay Pachitan, Port Dickson.Terdahulu, media melaporkan perdana menteri akan mengekalkan Aminuddin sebagai Menteri Besar Negeri Sembilan kerana berpuas hati dengan prestasi beliau mentadbir negeri itu selama lima tahun. Aminuddin juga menyatakan keputusan itu telah dipersetujui oleh kedua-dua presiden parti gabungan iaitu Pakatan Harapan (PH) dan Barisan Nasional (BN).

(Terdahulu, media melaporkan perdana menteri akan mengekalkan Aminuddin sebagai Menteri Besar Negeri Sembilan kerana berpuas hati dengan prestasi beliau mentadbir negeri itu selama lima tahun.)


Kerajaan setuju tingkat peruntukan inisiatif, latihan peningkatan kemahiran p-hailing

KUALA LUMPUR, 8 Ogos- Kerajaan Perpaduan bersetuju untuk meningkatkan peruntukan bagi inisiatif dan latihan peningkatan kemahiran (upskilling) yang diterajui oleh Kementerian Sumber Manusia.Perdana Menteri, Datuk Seri Anwar Ibrahim menerusi kenyataan berkata, keputusan ini dibuat setelah beliau mengadakan perjumpaan dan perbincangan dengan 24 syarikat pengendali perkhidmatan parcel hailing (p-hailing).Menurut beliau, pertemuan ini susulan komitmen yang beliau berikan ketika perjumpaan bersama rakan penghantar pada 22 Julai lalu.

(Perdana Menteri, Datuk Seri Anwar Ibrahim/BERNAMA)

"Menteri Pengangkutan, Menteri Komunikasi dan Digital, Menteri Sumber Manusia serta Pegawai Kanan Kementerian turut hadir dalam sesi ini."Semasa sesi ini, lima orang wakil daripada penghantar turut sama hadir bagi menyatakan pandangan dan mendengar maklum balas pihak syarikat."Perbincangan antaranya berkisar tentang pendapatan penghantar, jaringan keselamatan sosial serta keperluan latihan peningkatan kemahiran (upskilling)", katanya dalam kenyataan.Perdana Menteri turut mendengar pandangan dan aduan daripada syarikat pengendali yang beroperasi di luar lembah klang yang tertumpu kepada perkhidmatan di luar bandar.Kesemua syarikat pengendali telah memberikan komitmen untuk lebih telus dalam penentuan dan pengiraan upah serta meneliti dan memperhalusi lebih lanjut akan pandangan daripada pihak penghantar."Ikhtiar ini membuktikan kerajaan peka dan mengambil berat akan kepentingan semua pihak dalam meningkatkan penjanaan pendapatan rakyat dan memastikan kesinambungan perniagaan", katanya.


Jualan Agro Madani: Sumbang nilai penjimatan lebih RM7 juta

IPOH, 8 Ogos- Sebanyak RM24.2 juta nilai jualan diperoleh menerusi Jualan Agro Madani, setakat 6 Ogos lalu.Jumlah tersebut hasil penganjuran program tersebut di 1,025 lokasi seluruh negara dengan penglibatan 15,628 usahawan.Lembaga Pemasaran Pertanian Persekutuan (FAMA) menerusi kenyataan memaklumkan penganjuran Jualan Agro Madani telah menyumbang nilai penjimatan sebanyak RM7.26 juta kepada 2.05 juta isi rumah.Kementerian Pertanian dan Keterjaminan Makanan (KPKM) sebelum ini telah menyasarkan pelaksanaan program tersebut di 5,000 lokasi seluruh negara memabitkan nilai jualan sebanyak RM39 juta.Seramai 46,000 usahawan turut disasar menyertai jualan tersebut yang dijangka menarik kehadiran 1.6 Juta pengunjung.Jualan Agro Madani merupakan salah satu langkah digerakkan kerajaan dalam menjamin ketersediaan bekalan agromakanan pada harga yang berpatutuan.


Kes bunuh saudara kandung, dua beradik ditahan

KULIM, 8 Ogos- Polis menahan dua beradik susulan kematian saudara kandungnya di Taman Mahkota Kulim, Kedah semalam. Ketua Polis Daerah Kulim, Superintenden Mohd Redzuan Salleh berkata mangsa dipercayai maut setelah berlaku pertengkaran antara abang sulung dan adik bongsu berusia 18 tahun."Pada mulanya abang sulung berusia 26 tahun membuat laporan polis kononnya adiknya mengalami kecederaan akibat terjatuh ketika bekerja di kandang kambing pada pukul 10.10 pagi hari yang sama. "Pengadu kemudian membawa adik keduanya ke Hospital Kulim sebelum mangsa disahkan meninggal dunia. "Bagaimanapun, hasil bedah siasat mayat di Jabatan Forensik Hospital Sultanah Bahiyah mendapati punca kematian adalah akibat tikaman di jantung. "Kedua-dua suspek direman selama tujuh hari sehingga 14 Ogos ini untuk membantu siasatan," katanya menerusi kenyataan.


UIAM tubuh Pusat Kelestarian dan Kemanusiaan Sejahtera

GOMBAK, 8 Ogos- Inisiatif Universiti Islam Antarabangsa (UIAM) menubuhkan Pusat Kelestarian dan Kemanusiaan Sejahtera, satu langkah terpuji ke arah mendidik golongan belia mengenai tanggungjawab melindungi planet bumi.Menteri Luar Negeri, Datuk Seri Zambry Abdul Kadir berkata ia juga memberi isyarat jelas bahawa institusi pengajian tinggi boleh memainkan peranan penting dalam mempromosi serta menjayakan matlamat 'Pertumbuhan Mampan Serantau' yang dipromosikan sempena Hari ASEAN ke-56.Usaha ke arah itu menuntut kerjasama rentas sektor bagi memperkasa pendidikan berkualiti serta memupuk inovasi dan rangkuman digital dalam kalangan rakyat. "Saya harap contoh kerjasama antara Kementerian Luar Negeri dan pihak yang mewakili pelbagai lapisan masyarakat akan diteruskan. "Malaysia akan memegang jawatan Pengerusi ASEAN pada tahun 2025. "Saya percaya bahawa kerjasama sebegini akan menyumbang ke arah memperkayakan jawatan Pengerusi ASEAN kami yang akan datang. "Saya juga menggalakkan UIAM dan pihak yang mengambil bahagian hari ini untuk meneroka dan menjalin kerjasama dengan pihak daripada negara-negara anggota ASEAN yang lain untuk membantu memajukan agenda kemampanan ASEAN untuk ASEAN yang berdaya tahan," katanya ketika berucap pada majlis sambutan Hari ASEAN ke-56 di UIAM di sini.

(Malaysia akan memegang jawatan Pengerusi ASEAN pada tahun 2025)


KUALA LUMPUR, 8 Ogos- Datuk Mohd Dusuki Mokhtar dilantik sebagai ketua pasukan pendakwaan baharu bagi kes membabitkan Timbalan Perdana Menteri, Datuk Seri Ahmad Zahid Hamidi.Menurut kenyataan Jabatan Peguam Negara, keputusan menggantikan Datuk Raja Rozela Raja Toran dibuat dengan mengambil kira pelbagai faktor dan pertimbangan yang teliti. Raja Rozela telah mengemukakan permohonan bersara awal pada bulan 3 April lalu dan permohonannya diluluskan, berkuat kuasa pada 1 November. Beliau juga telah memohon bercuti sebelum bersara mulai 30 Ogos.Pelantikan Mohd Dusuki berdasarkan pengalaman luasnya hampir 30 tahun sebagai seorang TimbalanPendakwa Raya. Beliau ketika ini merupakan Ketua Bahagian Perbicaraan dan Rayuan, Jabatan Peguam Negara, mengendalikan kes Mahkamah Persekutuan dan Mahkamah Rayuan serta kes-kes berprofil tinggi termasuklah kes pencerobohan pengganas Sulu di Lahad Datu, Sabah.

(Mohd Dusuki ketua pendakwaan baharu kes Ahmad Zahid)


Pesawah tarik nafas lega kenaikan SSHP

PARIT BUNTAR, 8 Ogos- Pengumuman Perdana Menteri, Datuk Seri Anwar Ibrahim mengenai kadar Skim Subsidi Harga Padi (SSHP), dinaikkan daripada RM360 per tan kepada RM500 ringgit per tan bermula esok disifatkan 'kelegaan' kepada pesawah yang terkesan dengan peningkatan kos pengeluaran padi.Berita baik buat golongan pesawah itu diumum Anwar pada Majlis Sentuhan Agro Madani Negeri Perak. Menurut perdana menteri, peningkatan itu bakal melibatkan perbelanjaan RM1 bilion setahun. Bagi menyelesaikan masalah pemutuan padi, Anwar berkata perbincangan bersama Kementerian Pertanian dan Keterjaminan Makanan akan dilaksana bagi menempatkan pegawai pertanian di kilang padi swasta khusus bagi memantau proses tersebut. Keperluan itu bagi mengelak pengilang bertindak tanpa mengikut standard ditetapkan.Sementara itu, Menteri Pertanian dan Keterjaminan Makanan, Datuk Seri Mohamad Sabu berkata ia satu berita gembira buat golongan pesawah."Bagi saya ini satu pengumuman yang besar, kita mendengar keluhan pesawah yang begitu lama. Dan hari ini keluhan mereka itu dapat ditunaikan," katanya.Pengerusi Pertubuhan Peladang Negeri (PPN) Perak, Datuk Sham Mat Sahat berkata pesawah gembira dengan pengumuman itu."Penerima kebanyakan golongan pesawah gembira dengan pengumuman perdana menteri itu. Ia dilihat sebagai satu satu pemberian dan penghargaan kepada pesawah.Pengurus Besar PPN Perak, Mohd Shakran Shamsudin pula berkata SSHP dapat membantu pesawah dan dapat mengurangkan tekanan kepada golongan tersebut."SSHP dapat membantu pesawah kerana pada waktu ini kos semakin meningkat dalam pengeluaran, dengan adanya bantuan tersebut, maknanya dapat mengurangkan tekanan kepada para pesawah," katanya.Para pesawah di Kedah, Ibrahim Man, Asmunir Ibrahim, Azhar Ahmad dan Abd Rahman Md Zain turut menyambut baik pengumuman kenaikan kadar SSHP tersebut."Saya sebagai pesawah cukup bersyukur dengan pengumuman perdana menteri. Semoga perdana menteri dipanjangkan umur dan dapat menjayakan hasrat pesawah-pesawah," kata Ibrahim."Kita berasa bersyukur dan dapat menarik nafas lega, diharap dengan bantuan kenaikan harga subsidi padi ini dapat membantu para pesawah menjalani kehidupan seharian," kata Asmunir."Saya mengucapkan terima kasih kepada kerajaan Madani kerana prihatin kepada para pesawah. SSHP dapat meringankan beban pesawah daripada sudut kewangan dan sama-sama kita menikmati apa yang kerajaan hasratkan untuk pertanian dan kerajaan tidak melupakan kudrat pesawah yang menghasilkan padi sumber makanan negara kita, terima kasih kerajaan Madani," kata Azhar."Kenaikan subsidi itu dapat meringankan beban para pesawah, dengan kenaikan harga racun dan sebagainya. Terima kasih kerajaan kerana memberi insentif kepada kami," kata Abd Rahman.


Kebenaran pakaian sukan di sekolah akan dinilai semula

MARANG, 8 Ogos- Kebenaran pakaian sukan di sekolah melibatkan murid, guru dan anggota pelaksana di semua institusi bawah Kementerian Pendidikan (KPM) akan dinilai semula ekoran ketidaktentuan cuaca kini.Bagaimanapun jelas Ketua Pengarah KPM Datuk Pkharuddin Ghazali, kebenaran sedia ada dan diikuti sejak Mei lalu masih lagi berjalan seperti biasaTiada sebarang arahan baharu dikeluarkan KPM."Buat masa ini kita kekal dulu, dalam bulan Ogos ini terdapat cuti persekolahan dan masa itu kita akan membuat penilaian. "Masa ini banyak aktiviti di sekolah bersifat sukan. Kita sedang sediakan mereka (murid) untuk sukan peringkat daerah, negeri dan kebangsaan. Jadi kalau mereka memakai pakaian sukan, dia dah jadi dua dalam satu," katanya kepada pemberita selepas menghadiri Simposium Kecemerlangan Pendidikan Islam 2023 di Dewan Sektor Sumber dan Teknologi Pendidikan Negeri Terengganu di sini.Sebelum ini, KPM memberi kebenaran khas untuk warga pendidik dan juga murid untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kesihatan. Selain memaklumkan pemakaian tali leher juga tidak di wajib bagi murid yang memakai pakaian seragam sekolah.


Malaysia kenal pasti pertumbuhan hijau, strategi laksana SDG

GOMBAK, 8 Ogos- Malaysia mengenal pasti pertumbuhan hijau sebagai strategi untuk melaksanakan Matlamat Pembangunan Mampan (SDG) serta menangani perubahan iklim dan cabaran alam sekitar di rantau Asia Tenggara.Menteri Luar Datuk Seri Zambry Abdul Kadir berkata, langkah itu antara lain sebagai usaha mempromosikan tema Pertumbuhan Mampan Serantau bagi memperingati Hari ASEAN ke-56.Pada masa sama, selari dengan hasrat ASEAN untuk menyokong keamanan global, keselamatan, kemakmuran dan pembangunan mampan terutamanya dalam aspek kitaran ekonomi serantau.

(Menteri Luar Datuk Seri Zambry Abdul Kadir)

"Dalam konteks ini, kita mesti memastikan bahawa naratif pertumbuhan kita merangkumi prinsip kemampanan, keterangkuman dan kemakmuran bersama. Pertumbuhan kita seharusnya bukan sahaja menjadi kisah kejayaan ekonomi, tetapi juga pemeliharaan budaya, perlindungan alam sekitar, dan keadilan sosial", katanya ketika berucap pada majlis sambutan Hari ASEAN ke-56 di Universiti Islam Antarabangsa, Gombak.Dalam ucapannya, beliau turut berharap seluruh negara anggota ASEAN berganding bahu merealisasikan komuniti ASEAN yang bersatu padu, bersepadu serta bertanggungjawab dalam aspek politik, ekonomi dan sosial.ASEAN yang dianggotai 10 negara termasuk Malaysia, Filipina, Thailand, Vietnam dan Indonesia melambangkan kekuatan dalam kepelbagaian kerana berbeza dari segi sistem pemerintahan, tahap pembangunan ekonomi, fabrik sosial, budaya dan agama.Justeru, ASEAN harus menjadi kuasa yang tidak boleh dinafikan pengaruhnya atas nama keamanan, kestabilan dan kemakmuran.


Anwar lihat sokongan rakyat terhadap PH, BN meningkat

NIBONG TEBAL, 8 Ogos- Perdana Menteri yang juga Pengerusi Pakatan Harapan (PH), Datuk Seri Anwar Ibrahim melihat sokongan rakyat terhadap gabungan parti PH dan Barisan Nasional (BN) semakin meningkat ketika ini berbanding tahun lalu.Anwar yakin keputusan Pilihan Raya Umum Dewan Undangan Negeri ke-15 (PRU DUN ke-15) pada Sabtu ini akan memihak kepada Kerajaan Perpaduan.Rakyat juga sudah pandai menilai berdasarkan politik semasa termasuk menilai kesahihan berhubung fitnah berkaitan ancaman terhadap Islam yang sering dimainkan parti lawan sebelum ini.Pengundi kini lebih mengambil tahu usaha-usaha yang telah dilakukan kerajaan untuk rakyat."Kita nilai daripada segi keputusan rakyat, jika banding dengan 2022, sokongan rakyat jauh lebih baik sekarang."Sebab dulu dia (rakyat) dengar semua negatif, kata Anwar akan tarik balik hak orang Islam, akan bagi pelajar-pelajar pakai skirt. Fitnah ini menjadi budaya, jadi orang percaya."Sebahagian tengok dah tidak jadi, pelajar-pelajar dah tidak pakai skirt pun sekarang. Jadi, saya tengok itu mengubah sedikit," katanya kepada pemberita selepas mengadakan sesi ramah mesra bersama penduduk Sungai Bakap di Simpang Ampat.Hadir sama, Ahli Parlimen Nibong Tebal, Fadhlina Sidek.


Transformasi usahawan FAMA ke arah transaksi digital

(Agrobazaar Rakyat Borong Wann, peneraju pelaksanaan transaksi digital di Perlis)

PADANG BESAR, 8 Ogos- Lembaga Pemasaran Persekutuan (FAMA) kini mentransformasikan usahawan-usahawan naungannya ke arah pembayaran secara digital atau tanpa tunai dalam setiap urusan pembelian pelbagai produk yang dijual.Tumpuan kini diberikan kepada Agrobazaar Kedai Rakyat, Agrobazaar K-Shoppe dan Agrobazaar Rakyat seluruh negara.Menurut Pengarah Kanan Pembangunan Institusi Pemasaran FAMA, Isa Hamzah, bagi peringkat negeri Perlis ketika ini, sebanyak 25 agrobazaar  beroperasi di mana Agrobazaar Rakyat Borong Wann di Felcra Lubuk Sireh menjadi peneraju pelaksanaan transaksi digital.Secara purata sejak dilaksanakan dua tahun lalu, Agrobazaar Rakyat Borong Wann mencatatkan purata antara RM16,000 hingga RM25,000 transaksi secara digital setiap bulan menerusi kad ATM MyDebit atau DuitNow QR.Selain itu, kepelbagaian stok barangan yang disediakan termasuk barangan runcit, sejuk beku, sayuran segar, hasil laut dan barangan industri kecil dan sederhana menjadi tumpuan pengguna."Agrobazaar yang terbaik di negeri Perlis adalah di sini, Agrobazaar Wann. Agrobazaar ini menyediakan pembayaran tanpa tunai dan juga sistem yang kita akan jadikan agrobazaar borong wann ini sebagai contoh untuk agrobazaar-agrobazaar lain," katanya.Beliau ditemui media ketika mengadakan tinjauan ke Agrobazaar Rakyat Borong Wann dan Program Jualan Agro Madani di Felcra Lubuk Sireh, Titi Tinggi.FAMA Perlis menyasarkan sebanyak 56 program Jualan Agro Madani dilaksanakan sehingga penghujung tahun ini di outlet peruncitan dan masjid terpilih dengan melibatkan keseluruhan sebanyak 175 usahawan dengan sasaran nilai jualan mencecah RM500,000.

(Pengarah Kanan Pembangunan Institusi Pemasaran FAMA, Isa Hamzah)


PRU DUN ke-15: SPR sasar 70% pemilih keluar mengundi

GEORGE TOWN, 8 Ogos- Suruhanjaya Pilihan Raya (SPR) mensasarkan sekurang-kurangnya 70% daripada lebih 9 juta daftar pemilih akan keluar mengundi pada PRU DUN KE-15, 12 Ogos depan.Timbalan Pengerusi SPR, Dr Azmi Sharom berkata, jumlah itu mampu dicapai sekiranya pengundi yang tinggal di luar kawasan pulang ke negeri masing-masing bagi menunaikan tanggungjawab."Selalunya kita berharap 70% akan turun mengundi, tapi saya berharap yang boleh mengundi, datanglah mengundi dan ini penting untuk demokrasi kita,"katanya.Jelasnya, SPR juga telah melaksanakan persediaan rapi bagi menghadapi hari mengundi Sabtu ini.Terdahulu, beliau ditemui selepas melakukan tinjauan di pusat mengundi di Kem Sungai Ara, Bayan Lepas.

(Timbalan Pengerusi SPR, Dr Azmi Sharom)


Polis Pulau Pinang pantau judi pilihan raya

GEORGE TOWN, 8 Ogos- Polis Pulau Pinang memantau rapi aktiviti perjudian membabitkan pertaruhan PRU DUN ke-15 di negeri tersebut.Ketua Polis Pulau Pinang, Datuk Khaw Kok Chin berkata aktiviti itu ada dikesan dalam skala kecil dan tidak melibatkan mana-mana sindiket.Bagaimanapun, tiada sebarang tangkapan dilakukan setakat ini."Setakat ni kita ada membuat pemantauan, ada mengesan pertaruhan kecil-kecilan yang tidak membabitkan sindiket dan kita akan buat tangkapan sekiranya berlaku ,"katanya.Dalam pada itu, setakat ini DUN38 Bayan Lepas dan DUN N11 Permatang Pasir kekal menjadi kawasan panas di negeri itu.Justeru jelas beliau, pihaknya akan mengekalkan kawalan di kawasan itu dan masih belum ada keperluan untuk menambah anggota dan pegawai di sana.Beliau berkata demikian selepas meninjau proses undi awal di Dewan Mutiara, Ibu Pejabat Polis Kontijen (IPK) Pulau Pinang.

(Ketua Polis Pulau Pinang, Datuk Khaw Kok Chin)


Ramai lelaki mangsa gangguan seksual tidak tampil membuat aduan

PUTRAJAYA, 8 Ogos- Sebanyak 506 kes gangguan seksual direkodkan Kementerian Pembangunan Wanita, Keluarga dan Masyarakat (KPWKM) setakat ini berdasarkan aduan yang diterima sejak tahun lepas.Menurut Menterinya Datuk Seri Nancy Shukri, jumlah itu tidak termasuk kes-kes gangguan seksual yang dipercayai tidak dilaporkan mangsa terlibat.Jelasnya terdapat juga laporan dibuat mangsa dalam kalangan lelaki, namun dipercayai masih tidak ramai tampil untuk membuat laporan."Ada juga mangsa lelaki, tidak ramai tampil membuat laporan, saya percaya kes melebihi data yang dilaporkan secara rasmi. Jadi sebab tu kita adakan akta ini untuk kita mengadakan advokasi."Sekarang kita mulakan dengan advokasi dulu untuk memberi kesedaran supaya masyarakat kita mula mengenali apa yang dimaksudkan dengan antigangguan seksual," katanya.Beliau bercakap kepada media selepas menyertai Program Langkah KASIH Merdeka KPWKM@Advokasi Antigangguan Seksual di sini.Menerusi program itu Datuk Seri Nancy bersama-sama 500 peserta menyampaikan Notis Antigangguan Seksual (AGS) kepada wakil-wakil Kementerian, Jabatan dan Agensi di sekitar Wilayah Persekutuan, Putrajaya.Jelasnya penyerahan notis itu akan turut diperluas kepada agensi korporat dan swasta bagi memastikan usaha terbabit mendapat sokongan dan kerjasama semua pihak terutamanya dalam memberikan kesedaran kepada masyarakat terhadap gangguan seksual. Mengulas lanjut, Datuk Seri Nancy berkata, KPWKM kini giat memperluaskan program advokasi mengenai gangguan seksual khususnya selepas Rang Undang-Undang (RUU) Antigangguan Seksual diluluskan di Dewan Rakyat bulan lalu.Pada masa sama, Advokasi Antigangguan Seksual anjuran KPWKM akan terus dilaksanakan di seluruh negara bagi meningkatkan pencegahan dan kesedaran terhadap gangguan seksual serta menyebarluaskan pemakaian garis panduan termasuk menggalakkan Notis Antigangguan Seksual dipamerkan di premis-premis kerajaan dan swasta.

(Datuk Seri Nancy Shukri menyampaikan Notis Antigangguan Seksual AGS kepada KSU KPLT, Datuk M Noor Azman Taib)

(Aiman Athirah Sabu menyampaikan Notis Antigangguan Seksual AGS kepada Timbalan Menteri Komunikasi dan Digital, Teo Nie Ching)